Jamita Evangelium, Minggu I Dung Trinitatis, 3 Juni 2018 Pangungkapon 16: 1-7, "Hagogoon ni Huaso ni Debata di Portibion" Pelita Batak Online\nJumat, 01 Juni 2018 06:54:00\nDi angka Minggu dung Trinitatis, ia tinuju ni angka hatani Debata na marsaringar disi i ma patoguhon angka sitangihon jamita asa marsihohot manghaporseai Debata. Disosoi do hita di angka Minggu i asa sai tangi di angka soar ani Debata na marsaringar di tongatonga ni ngolu nang humaliangta. Hata ni Debata na mamangkulingi hita disi dienet sian angka hata nang ulaon ni Tuhanta Jesus, songon i nang sian angka panindangion ni si Musa, dohot sian angka Panurirang.\nSoara ni Debata i marsaringar di angka na mansai ringkot di hangoluan ni jolma, i ma na mardomu tu hatigoran dohot uhum, songon i nang di ngolu ni jolma na digohi holong.\nDi minggu Dung Trinitatis sadarion disosoi hita asa manghaporseai na nang di tingkinta nuaeng on, jonokkon ni ujung ni dekade paduahon abad 21 on, Marhagogoon na sun timbul do huaso ni Debata Tumimbul i di portibion. Marhagogoon do Ibana manghajongjonghon dohot mangondihon hatigoran nang uhum na tigor di tongatonga ni hajolmaon.\nDiondihon Ibana do ngolu na maruhum na marojahan tu lomo ni rohaNa dohot na pangoluhon hajolmaon. Ringkot taauhon i ala lam miduk do torop ni angka jolma na lam so mangauhon hatimbulon ni huaso ni Debata di portibion be. Lam miduk ala sangombas lam dipangasahon jolma i do parbinotoanna laho manggohi angka na ringkot di ngoluna marsasahalak, marsasapunguan nang marsabangso, alai sangombas nari ala so porsea be nasida di haadongon ni Debata dohot di ulaon ni Debata tigor mangondihon angka na tigor di portibion.\nDi angka inganan manang negara na naung so gomos be manghaposi hagogoon ni Debata di portibion martambatamba do torop ni donganta jolma na so manghaporseai haadongon ni Debata be, lam ma hagogoonNa mangondihon hatigoran dohot uhum na tigor. Masa i ndang holan di angka negara-negara na manghaposi sekularisme manang komunisme, alai dohot do nang di angka negara-negara na so haru togu situtu dope sistim demokratisasina. Di angka negara na so demokratis i alai bahat pendudukna mandok dirina parugamo ndang marhabiaran be jolma i mangulahon angka na maralo tu lomo ni rohaNa, ai dihaposi na so tarbahen Debata be nuaeng on patupa uhum tu ngolu nasida na so tigor. Asal ma boi ndang didapot uhum negara nasida, ninna rohanasida.\nDi tongatonga ni angka na metmet jala na so mardihadiha pe, i ma angka na ginosagosa ni angka na patupahon ulaula na so uhum dohot na maralo tu lomo ni roha ni Debata, lam torop do na so haru porsea be di hagogoon ni Debata na manguhum angka na manggosagosa nasida ndang di tingki dung mate, alai di ngolu nuaeng. Diida nasida, sai boi dope manghaliangi uhum na adong di angka negara-negara I angka na manusai ngolu nasida i. Sai tong mardohar nasida parjahat i.\nLaho patoguhonn haporseaon di haadongon hadirion ni Debata dohot hagogoon na timbul ni Debata di portibion, dienet ma gabe jamita na sian na sinurat ni sahalak na ro siang punguan ni angka panurirang parpudi, i ma si Johannes na manurathon surat Pangungkapon, i ma na manurathon na niida dohot na binegena sian Birubiru ni Debata na naung manaon alai nunga marharajaon di habangsa ni Debata di banua ginjang, sian Ibana na holan sasadasa umboto angka na so boi botoon ni manang ise. Dienet jamitanta di minggu I Dung Trinitatis on sian sada pangungkapon pinabotohon ni parbanua ginjang, angka surusuruan, na impolana mangalehon barita taringot tu angka ulaon ni Debata na tongon pinatupaNa dohot na naeng patupaonNa. UlaonNa i ndang holan patupahon na uli tu angka na satia manaon parungkilon bolon pinatupa ni Kaisar Domitianus tu angka na satia mangongku Jesus Kristus songon Tuhan jala na so olo manomba debata ganaganaan (jaha: Kultus Patung Kaisar, i ma Patung Kaisar Domitianus) - alai siala ni i bahat na ingkon agoan hosa, ai hangoluan na saleleng ni lelengna di jolo ni habangsa ni Debata dohot Birubiru i do di nasida. Alai dohot do ulaonNa i tu angka na unduk manomba Patung Kaisar Domitianus i ala mabiar mida huasona, songon i nang angka na mamaksa nasida manomba Patung Kaisar Domitianus i, i ma uhum tu nasida. UlaonNa i dohot do manguhum angka na patupa na jahat tu na satia manulak manomba debata ganaganaan i.\nMolo tajahai bindu 12 tu 16, dipataridahon do disi dua na masa niida jala binege ni panurirang Johannes i. Naparjolo, i ma na pinatupa ni Naga dohot Binatang na martanduk na ruar sian laut (Bindu 12: 1-13:10). Dilehon Naga i do huaso na gogo situtu tu Binatang na martanduk i, na mambahen angka na metmet nang na magodang, na mora nang na pogos, anak mata nang hatoban mambahen partinandaan tu tangan nasida siamun dohot tu pardompahan nasida (13: 16) ala pamateonna do nasida molo ndang patupaon nasida songon i.\nAlai napaduahon, dipaboa panurirang Johannes i do tong na niidana na binahen ni Debata maralohon angka na pinatupa ni Binatang na martanduk i. Ia ma na sinurathonna mamungka bindu 14 sahat tu bindu 16.\nNdang so boti Debata. Ndang. Mangula do Ibana, pajongjonghon hatigoran dohot uhum. Isarana, di bindu 14:1-6 diida panurirang Johannes di Dolok Sion 144.000 halak na mangihuthon Birubiru i, angka na tartobus, angka na so jumpang gabus di pamangan nasida, na so lindang. Dung i disoarahon ibana ma hadadabu ni Babel na balga, na mangihuthon angka na bisuk i ma ibukota Romawi, Roma i (14: 8). Jala diuhum ma na sumomba binatang na martanduk i dohot rimas ni Debata. Didok taonon nasida ma haporsuhon na ro di salelengna (14: 9-11), alai na mate di bagasan Tuhan i martua (14: 13). Laos mamungka bindu 14: 14-20, jala diuduti sian bindu 15:5-16:21 dipaungkap ma uhum nidabu ni Debata tu angka na manomba binatang na martanduk i pinabotohon ni angka surusuruan na ruar sian bagas joro.\nDi bindu 16: 1-21 adong pitu uhum nidabu ni Debata i. Dipamasa rimas ni Debata i tu angka marragam inganan di hasiangan on. Tuk ma tolu sian na pitu rimas i na dienet gabe jamitanta di 16: 1-7, i ma tu tano (16: 2): I ma baro na roa jala na jahat tu jolma; tu laut: Na gabe mudar songon mudar ni na mate na pamatehon nasa na marhosa di laut (16:3); dohot tu angka batang aek dohot tu angka mual aek: na gabe mudar (16:4).\nMarhite i ma tardok sada soara ni surusuran na sahat tu sipareon ni panurirang Johannes ma sada panindangion taringot tu hatigoron ni panguhuman ni Debata: "Na tigor do Ho, na mangolu nuaeng nang na jolo, na badia do Ho, ala songon i panguhumonMu" maradophon angka na padurushon mudar ni angka na badia (16:5). Gabe mudar na nidurushon nasida i do mudar na diusehon Debata tu tolu inganan i. "Olo, ale Tuhan Debata, sigomgom saluhutnal sintong jala na tigor do angka uhumMu" (16: 6-7).\nAsa ndang apala hata bagabaga na naeng patupaon ni Debata ma uhum tu angka na padurushon mudar ni angka na badia i ianggo na niida ni panurirang Johannes i. Alai na niidana i ma hamamasa ni uhum i do, i ma haboborhat ni surusuruan na parjolo, paduahon, patoluhon (16: 2-4) dohot paopathon sahat tu na papituhon i do (16: 8-21) mangusehon rimas ni Debata. Uhum na tigor na tongon dipadalan Debata marhite angka surusuruan i do na niidana, ndang uhum na naeng patupaon ni Debata. I do pangungkapon niida dohot pinatolhas ni si Johannes panurat ni Pangungkapon i do pinatuduna.\nAla ni i, laos ulaon ni Debata patupahon uhumNa na tigor maradophon angka na marsomba tu debata ganaganaan i, i ma tu Patung Kaisar Domitianus, dohot tu na mandurushon mudar ni na so unduk manomba patung Kaisar Domitianus, i ma angka na manongtong manomba Jesus Kristus Birubiru ni Debata na mate humophop pardosa na manghaporseai Ibana i do na binarithon ni si Johannes di Pang 16: 2-4 i. Hatigoran ni uhum ni Debata do na binegena sian langgatan ni Debata di banua ginjang i.\nBoi patupaonNa i ala ni hagogoon ni huasoNa do.\nLaos i do binaritahon ni Pangungkapon 16: 1-7 i tu hita di minggu Dung Trinitatis on.\nMolo sanga do hita ndang be manghaporseai na tigor do uhum ni Debata manguhum angka na manomba ganaganaan dohot na patupahon angka na so uhum tu angka na mangihuthon Jesus, ba ingkon solsolanta ma dirinta di jolo ni Debata, jala tapungka ma mangulahi manghaposi hagogoon na timbul ni huaso ni Debata nuaeng di portibion nang di ngolunta, ndang holan manghaposi huasoNa na tumibul laho mangondihon hita dohot manguhum angka na manusai ngolunta, alai dohot ma nang na manarihon ngolunta di portibion, mandongani hita patupahon nagka na denggan mangurupi hajolmaon di partingkianta nuaeng.\nUnang ganggu hita. Unang mabiar hita. Molo ndang dope sanga marpangkurangi haporseaon dohot pos ni rohanta di hagogoon na timbul ni huaso ni Debata mangondihon angka na mangoloi Ibana, dohot dohot di hatigoranNa manguhum angka na mangalo Ibana dohot na manusai ngolunta, tapuji ma Tuhanta na patauhon hita tongtong manghaposi hagogoonNa di ngolunta on, di ulaonta songon angka anak dohot boruNa patupahon na uli dohot na denggan di tongatonga ni keluarganta, masyarakatta dohot bangsonta.\nTauduti ma manghaposi hagogoonNa dohot ulaonNa patupahon uhum na tigor di hasiangan on. Tatogihon ma di bagasan halambohon nang angka na pinasahat ni Debata tu hita sihaholongonta, asa olo nasida marpos ni roha tu Hagogoon ni huaso ni Debata di portibion, di ulaon ni huriaNa, nang di angka anak bangsa di Indonesia nang di duru ni Indonesia na marsitutu membangun Indonesia Raya on asa lam tigor, mardohar nang gok dame.\nI ma na tabaritahon tu angka anak dohot boru ni hurianta na naung paujunghon angka parsiajaranna di angka perguruan tinggi asa tongtong dipangasahon nasida hagogoon ni Debata di na mangalului angka ulaon bahen dalan ni ngolungolu nasida, manang patupa angka ulaon tu diri nasida dohot tu angka na mangalului ulaon nasida. I ma nang tasunggulhon dohot tapodahon tu angka ianakkonta naung paujungkon parsingkolaanna di tirket SD, SMP dohot SMU nang SMK, laho manguduti parsiajarannasida muse, asa hagogoon na tumimbul ni huaso ni Debata na tumimbol i pangasahononnasida di na mangalului dohot manuhori parbinotoan na ringkot di nasida, asa boi nasida aktif parsidohot membangun bangsonta i. Unang baliksa gabe dipangasahon nasida angka dalan na maralo tu lomo ni rohaNa dohot na mangasahon angka debata sileban dohot angka tondi na maralo to Tondi ni Tuhanta.\nI ma nang tabaritahon tu, manang na ingkon auhonon ni, angka hita na manongtong mangalului angka dalan na imbaru manang na innovatif, kreatif di na patupahon angka usaha sian na metmet sahat tu na balga dohot na mansai balga situtu pe tahe. Ndang tarpangashon hita hagogoon ni hapistaran na taguruhon i sambing mangadopi angka partingkian na mansai hatop mubauba i nuaeng nang sogot. Tarpangsahon hita do hagogoon, habisuhon dohot hatigoran ni uhum ni Debata di angka pargulmiton ni angka usahanta, ai na sai martua do hita.\nAi gari mangadopi angka na manusai ngolunta ala satia hita mangihuthon Kristus Jesus i marhagogoon do Debata mangula nuaeng - na boi idaon ni mata ni haporseaonta dohot na so tarbahen hita marnidasa -, ba lam ma di na mangalului angka na ringkot di ngolunta nuaeng dohot di angka perjuangan-perjuanganta patupahon na denggan tu donganta jolma dohot tu angka donganta na tinompaNa na asing. Tangi ma hita marnida angka soar ani Debata di ngolu nang humaliangta na manindangi tu hagogoon ni Debata.\nPematangsiantar, 1 Juni 2018(*)


Lirik Lagu: GOARMI PE PARAROKKU DO – dabuanbodil.com\nAnggo hatam tu au ito.\nNatua tuami do na mamaksa ho.\nAsa oloanmu tu natinodoni rohanai.\nSaborngin na bagas ho didok ho.\nSai tumatangis ho marningot au.\nAla dang tarjua ho natua tuami.\nMangido maaf ho tu au.\nAlai ro ma donganmi mandok tu au.\nHape ho do namanggoda hasian.\nAla dung diboto ho si boru i jolma namora.\nJala marpangkat natimbo hasian.\nGabe dihatahon ho ma bogasmi da nasoada.\nHape tintinhu ditanganmu hasian.\nSongon tanda ni padanta.\nAlai nang pe songoni ale ito.\nTung so pola tagamonmu sapatakku.\nDang badanmu pamatangmu hasian saut di ahu.\nTung goarmi pe pararonku do ito.\nBahenonku haduan panggoarikku hasian.\nMolo dung jumpang sirokkap ni tondikki.\nO ale doli hasian.\nTung so pola ahu sega bahenonmu.\nAlai pargabusonmi do da ito.\nI do nasai husolsoli.\nKlik link di bawah ini untuk menyaksikan Lagu GOARMI PE PARAROKKU DO yang dibawakan oleh SENADA TRIO, atau klik gambar youtube dibawah ini:\nSENADA TRIO Dengan Sebuah Lagu: GOARMI PE PARAROKKU DO


ANAK TUBU BORU SORANG 9 – TanoBatak\nAndorang so masuk dope panjaja tu tano Batak, dibagi lima do rumang ni pangulahon ni adat, dipahombar mangihuthon pandaraman, ima;\n1.\tAdat bahonan\n2.\tAdat balungan\n3.\tAdat sitimpus\n4.\tAdat sihapit\n5.\tAdat goring\nAdat na lima ragam i ditontuhon marhite houm dohot horong. I do umbahen adong tabege hata namandok: Bohado houm? (kaum), dohot hata horong namandok: Hita na sahorong manang hami na sahorong. Hombar tu horong na marasing luat di Tano Batak, songon i do nang pangulahonna.\nMolo paradat bahonan nunga tanda di nasida bona ni hasuhuton, suhut sihabolonon, suhut paidua, dohot paidua ni suhut. Di namasisean raja panise tu hasuhuton, paidua ni suhut nama mangalusi (parsinabul). Jala molo marhuhuasi pe, paidua ni suhutna do marhata huhuasi. Padalan parjambaran pe nasida, paidua ni suhutna i do padalanhon. Marloloan do raja laho padalanhon parjambaran nasida. Molo mangoli anak, muli boru paradat bahonan parjambaranna songonon ma.\nJambar ni parboru:\nb.\tSambariba na marngingi\nc.\tSambariba osang\nd.\tSambariba aliang-aliang\nJambar ni paranak:\na.\tPanamboli (sada pia, sada pogu)\nb.\tSambariba namarngingi\nd.\tSambariba aliang\ne.\tSada pia\nf.\tSada pogu (ateate)\nTu tandok ni parboru rimpusu mardongan saksang.\nAdat balungan digoari muse do i bahonan parjururan. Molo masa di nasida siulaon mangajana manang maujana suhut tangkas do disise raja panise jala songon i do nang marhuhuasi tong do suhut tangkas i manghatahon. Molo mangoli anak manang muli boru pe di nasida luhut do parjambaran dipasahat nasida tu parboru, jala jambar mangihut do dipatupa nasida. Paradat bahonan dohot balungan ndang padalan jambar soit nasida.\nMolo manopot tuturna nasida ditimpus nasida do tandokna, mangalapathon molo so marsiulak pe tandok ndang jadi sarita. Molo tung humurang pe angka pambahenan, masitimpus di rohana be. Padalan jambar soit do nasida, osang do dilehon jambar ni hula-hulana. Alai molo paradat bahonan dohot balungan jambar ni boru do osang.\nMolo tung manopot tutur nasida manang topoton boru, boi do diboan hadangan manang andok-andok. Jelok manang tobu pe diboan do manopot tutur, ndang pola saritaon nasida. Eme pe diboan manopot boru, nang ulaon unjuk dohot ulaon haroan boi do i di nasida.\nMolo naeng marpesta nasida, masa do di nasida jolo marburu tu tombak manang tu harangan. Ai di najolo i ndang apala marpinahan nasida, ala mansai godang dope juhut ramba. Ai jonok tu topi harangan do parhutaan nasida. Molo dapot hije, hije ma parjuhut. Molo dapot aili manang ursa, i ma na gabe parjuhut. Molo tongon do dapot mangolu, margota ma lompan. Boru do pasahat ulos tu hula-hula nasida, alai ndang na mangulosi didok goarna na mangabiti do i (Haen tumbuk-tumbuk). Sude adat na ginoaran na lima i, molo di ulaon unjuk, parboru do panise tu paranak. Nunga haputusan ni loloan rea i (musyawarah besar).\nAsa molo taida sian i, nunga tibu halak Batak manjujung baringinna (otonomi). Di loloan parbiusan do dipadimun-dimun paradatan pandaraman dohot angka na martalian tu parngoluon ni halak Batak. Di tingki rapot bolon do nasida mandok adat i: Di si solu ni hundulan, disi ma nilugahon. Lapatanna, di luat dia pe hita mangulahon adat, adat ni luat i ma pinangke.\nRo ma deba sian na mandohoti rapot i: Ai ndang hutanda hami solu, tao pe di luatnami ndang adong, haru binanga metmet do. Sian dia ma hutanda hami solu? Dipingkiri nasida ma muse goar na ummuli sian dos ni roha nasida: Di si tano nidegehon, disi langit dijunjung. Lapatanna, di luat diape hita maradat, adat ni luat ima pinangke.\nMangihuthon hatorangan ni natua-tua, olat ni hira-hira taon 1860-an nama na adong loloan parbiusan (bius rea). Dunghon ni nunga diorai panjaja, jala manang-manang piga sian bangso i nunga adong na mamihak tu panjaja. Tung adong pe nuaeng binege hata bius manang tonggo bius, holan di angka siulaon pesta nama i. Ianggo tung loloan bius do, ndang hea be dipalolo.\nAgustus 5, 2007 tanobatak\nSatu respons untuk “ANAK TUBU BORU SORANG 9”\nDenggan situtu do na binahen muna na di “blog” on, jala lam godang situtu do na tamba angka parbinotoan di hami angka naposo.\nAlai dibalik ni i, manungkun ma jo amang,aha do na “mambedahon” Suhut sipaidua dohot sipaiduani suhut, jala posisi ni na dua on molo di sada ulaon. horas.\nPartungkoan; Jolo tangkas ma jolo pinaguruhon tu natuatua lumobi panurat Anak Tubu Boru Sorang, unang sala mangalehon hatorangan, ate?\nAgustus 21, 2007 at 10:40 pm


Pangantusion Di Ulaon Arsak Ni Roha (Mate Tilahaon) | Raja Mandidang Sitorus\n« Pangantusion Tu Ulaon Pasahat Ulos Mula Gabe (Pabosurhon)\nPangantusion Di Ulaon Arsak Ni Roha (Mate Purpur) »\nPangantusion Di Ulaon Arsak Ni Roha (Mate Tilahaon)\nSude do hita jolma ingkon mate molo jumpang tingkina. Sada pe sian hita ndang adong na boi pasidinghon i. Alai pangidoanta, molo tung marujung pe nian ngolunta sian hasiangan on, asa jolo sahat ma nian hita tu na saur-matua. Ima songon pangidoan dohot elek-elekta tu Tuhanta. Alai molo tung masa pe na masa i, asa dapot ma di hita songon hata ni endenta Buku Ende nomor 539: 4\n“Sai rade ale tondingku, tagam panjouonna i … manang hata ni ende i\nBE. No. 520:2\nNdang na tarpasiding be ianggo hamatean i,\nIngkon do dibolus be, di nalao tu surgo i,\nSihirimon ni rohanta, ngolu sogot i,\nTau pangapul di rohanta, angka naporsea i.\nBE 525: 4\nDi surgo adui pinarade inganan\nNasonang tutu sai tusi ma ahu lao\nO, ho donganhi ingananmu ginjang\nSai dohot ma ho, sai tu surgo ma lao\nSai ro dohot ho, dohot ho, dohot ho,\nSai dohot ma ho, sai tu surgo ma lao.\nSekilas pangatusion tu ulaon arsak ni roha.\nMolo di hita Batak Toba, godang do ragam-pandohan tu na mate, jala asing do nang ruhut paradaton tu si. Adong do didok namate dakdanak (mati sewaktu kanak-kanak), mate doli-doli/anakboru (mati sewaktu remaja/ pemuda), mate mangkar, mate pur-pur(mati sesudah menikah namun tanpa anak), mate sarimatua (mati sesudah bercucu namun belum semua anaknya menikah), mate saurmatua (mati sesudah bercucu dan semua anak-anaknya sdh menikah). Adong do deba binege mate sada ama manang ina, hape ndang gok dope adatna, (asing do ulaon dohot ruhut paradaton tu si, mamereng luat dohot paradatonna). Alai naporlu sipatorangon di bagian on, asa dapot hita pangantusion di angka ulaon habot ni roha, songon i nang di ulaon sari-matua dohot saur-matua.\nBagi kita orang yang beriman Kristen makna kematian ini adalah sama: yakni akhir hidup di dunia dan jalan untuk menghadap Tuhan. Sebab itu sebagai orang Kristen kita wajib menaruh penghormatan dan kasih yang tinggi juga kepada orang yang mati muda.\nMolo mate dakdanak baoa, boru, songon i doli-doli, namarbaju, manang mate dung matua alai ndang dope hot ripe. Ndang pola mardalan adat-paradaton di son. Jala masuk horong natilahaon ma on didok. Holan angka hata apul-apul do dipasahat di son, songon i sian hula-hula manang tulang ni namarsitaonon. Molo tung adong pe ni ida sian horong ni hula-hula manang tulang ni monding mambahen ulos saput, jala somal binege ulos parsirangan, ndang pola sala i. Alai holan songon i do i. Ndang pola alusan manang lehonon ni namarsitaonon i piso-piso tusi.\nMolo masa si songon on, biasa muse ndang apala marborngin bangke i dibahen. Pintor sadari na i do i ditaruhon tu udean, dung sae acara huria. Jadi intina holan acara huria do. Namarlapatan ndang adong pola sipaimaon di parmate ni tilaha i. Nang pe songon i tergantung do i tahe tu keputusan ni hasuhuton dohot keluarga. Jadi molo tung masa pe na masa i, hatop ma tarapul ili-ilu dohot roha ni sude keluarga.\nMolo monding sada dakdanak baoa manang dakdanak boru somalna tarsongon on ma namasa :\na.Ndang adong dope ruhut di paradaton na boi sijalo on ni suhut sian Hula-hula dohot Tulang. (Na so tupa pangidoon ni hasuhuton tu Hula-hula).\nb.Ndang adong dison patupaon ulaon “Marhata Raja” holan boa-boa sambing do sitariashononthon tu amanta raja dohot tu inanta soripada, songon na paboahon partutano.\nTarsongon on ma acara manariashon tu amanta Raja dohot Inanta Soripada tarlumobi tu Hula-hula (Ompung/Tulang ni na monding):\nDung pungu na mardongan tubu, dongan sahuta dohot sian horong ni Hula-hula, diatur ma parhundu asa marsiadopan (berhadap-hadapan).\nDipasahat paidua ni suhut ma tu haha anggina asa nasida na manariashon tu loloan na marhabot ni roha / tarilu-ilu. Dos ma tahu ni namarhaha maranggi ise na manariashon (partarias).\nDi jahahon partarias ma songon jujur ngou ni namonding sahat tu rencana ni hasuhuton taringot tu pemakaman (andigan, jam dohot udean), termasuk na so patut dope nasida manjalo ulos termasuk ulos parsirangan (natoras ni namonding i do na mambahen ulos parsirangan).\nPangidoon nipartarias ma panuturion sian hula-hula dohot pangurupion sian dongan sahuta.\nDung dos tahi nasida di tariashon ma tu pangula ni huria andigan (jam piga) dipasahat tu huria.\nc.Pangintubu (Na Tilahaon i do) anggo na mambahen “Ulos Parsirangan”. (Jala on do na masa di patupa di Sitorus SEJABODETABEK). Alai nang pe naung keputusan i, molo sai di pangido Tulang ni na monding marhite hata na elek asa pasahaton nasida ulos parsirangan tu bere/ibeberena denggan ma i di tariashon jala haputusan di hasuhuton ma.\nd.Patupaon ni Pengurus Parompuon (contoh Parompuon Raja Mandidang Sitorus),songon pangurupion manang sesuai AD/ART ni punguan.\ne.Dung mulak sian udean, marpunggu do muse ruasni Punguan Parompuon laho martangiang. Laos di si ma di tontuhon tingki, manang na andigan Punguan Parompuon laho mamboan indahan sipaet-paet manang indahan soso-soso tu bagas ni ruas na marsitaonon i.\nMonding ma sada dakdanak boru marumur 10 taon di rumah sakit ala ni sahit (muntaber).\nAsa ummura antusanta tar songonon ma partording ni ulaon i\nDung tangkas di paboa pihak rumah sakit (medis) naung marujung ngolu ni dakdanak i, pintor paboahononhon ni amang ni dakdanak (pihak keluaraga) tu angka sisolhot termasuk ma i tu dongan sahuta,dongan tubu, Huria (Gereja), dohot Hula-hula.\nDung sae sude administrasi sian ruah sakit diboan ma mulak dakdanak i tu bagas ni natorasna. PatupaoNdang sai ingkon songon i urutanna, targantung tu dos ni roha do jala marsoring-soring ma mambaen acara penghiburan. Alai ianggo parmasuk bangke ni na mate i ingkon tingki naeng mulaan ni Hula-hula do mangalehon hata apul-apul (mar acara).\nDang adong “mangan” panukkir di son (keluarga yg berkabung tidak menyediakan makanan bagi pelayat).\nDung mulak sian udean, marpungu do muse hasuhuton, dongan sahuta dohot punguan parompuon laho martangiang. Laos di si ma di tontuhon tingki, manang na andigan ro punguan parompuon laho mamboan indahan sipaet paet manang indahan soso-soso tu bagas ni ruas na marsitaonon i.\n2.Dalihan Natolu Nilai Budaya Suku Batak,\n3.Garis Besar Ruhur-Ruhut Paradaton Sitorus, Buku Parsadaan\n4.Situs Simanjuntak Sitolu Sada Inahttp://simanjuntak.or.id\n6.Seri Diskusi Injil & Adat Pdt Daniel Taruli Asi Hararap Sth,\n7.Situs Parsadaan Toga Manurung Cileungsi\n8.St. D.P.Hutagalung/Br. Simorangkir (O. ni Salomo)\n9.Literatur lain dan angka panuturiaon nu angka natua-tua.\nPosted in Ulaon Habot Ni Roha(Duka Cita) | Leave a Comment


UNANG HO GIRGIR PAOTOOTOHON HALAK | Bakti J Situmorang\nUNANG HO GIRGIR PAOTOOTOHON HALAK\nNa mora do natoras ni si Hapodea. Bidang do haumanasida. Kobun haminjon pe bidang do. Jala horbonasida pe adong do 3 (tolu).\nNunga marumur si Hapodea 12 (sampulu dua) taon. Marsikola hian do ibana nian di Sikola Dasar. Alai dung kalas 4 ibana mamungka ma ibana mangkirmangkir, jala di ujungna gabe so lomo be rohana marsikola. Dilibasi natorasna ma ibana anggiat tung olo laho marsikola, alai tung so lomo be rohana. Olat ni i sai tinggal di huta ma ibana.\nDi na sahali diparmahan si Hapodea do horbonasida i di sada adaran jala jonok do adaran i tu sada harangan. Jenek muse do tu adaran i angka hauma. Torop do halak disi mangula haumana be.\nDi sada tingki tubu ma roha ni si Hapodea laho paotootohon halak na tongon mangula haumana. Tompu ma ibana manganggluk mansai gogo, ninna ma : “Amang oi, Inang oi, babiat! babiat! Mate ma ahu; Urupi hamu, ahu.”\nDibege angka jolma na adong disi ma anggukangguk ni si Hapodea i. Humalaput ma nasida masiboan sinjatana be laho mangurupi si Hapodea. Deba sian nasida mamboan rabi, deba mamboan tangke dohot pangguna be laho mamusa babiat i.\nDidapot nasida ma si Hapodea i di parmahananna i. Disungkun nasida ma ibana : Dia do babiat i Hapodea ? Ha… ha… ha… Hi…hi… hi… He… he… he… Ho… ho… ai so adong babiat dison ninna, gaitgaithu do i.\nDung salpu hirahira sabulan, diulahi si Hapodea ma paotootohon angka natorop i. Tompu ma ibana marsoara na gogo didok ma : Babiat! Babiat! Babiat! Nunga, tutu adong ro babiat tolong…. tolong mate ma ahu ninna.\nHumalaput ma antong ro angka natorop na di hauma i mandapothon ibana. Hape diida ma ndang adong babiat. Dia do babiat i Hapodea ! Paduahali on ma hami dipaotooto ho. Saulaknari molo dibahen ho dope songon on ndang ro be hami. Ha… ha… ha… Hi… hi… hi… He… he… ai so adong babiat dison, ninna si Hapodea i mangalusi natorop i.\nMansai sogo ma antong rohanasida marnida si Hapodea. Mulak ma nasida marungutungut.\nDung hirahira dua bulan dung salpu na masa i laho ma muse si Hapodea tu parmahanan i. Mareak torang ari tutu ma antong ro babiat balemun. Naeng ma soroon ni babiat i sada sian horbo na pinarmahan ni si Hapodea i. Mangangguk ma si Hapodea jala dijouhon ma tu natorop i Babiat! Babiat nunga tutu be ro babiat urupi hamu ma ahu!!\nDibege angka natorop na mangula na di hauma i do nian anggukangguk ni si Hapodea i. Alai ala ni girgir ni si Hapodea paotootohon nasida, mengkel do nasida umbegesa, matehon ho disi ai holan na paotootohon do ho di hami. Ndang olo be nasida mangalusi joujou ni si Hapodea i, ai dirimpu nasida do na so tutu.\nDiambur babiat i ma dompak si Hapodea, diparsurage. ma ibana laos mate jala dipangan babiat i ma si Hapodea i. Songon i ma ujung ni si Hapodea na girgir paotootohon donganna jolma.\nJadi tu angka dakdanak sikola minggu na tongon manjaha barita on naeng ma tangkas guruhononta sian barita on, na so denggan hape paotootohon dongan jolma.\nDi patik na pinasahat ni Debata pe tu si Musa didok do di lapatan ni patik palimahon i, ndang boi lea roha mida natoras, angka raja, ro di natuatua. Hape di barita on, tung lea do roha ni si Hapodea i tu angka natorop na tongon mangula siulaonna di haumana. Dijalo do uhum na tu ibana.\n“Antong, tung tangkas ma taingot Patik Palimahon i” asa martua jala leleng mangolu di tano na nilehon ni Jahowa di hita”.\n(disusun kembali : Rama Saida Simorangkir\nPosted in illustratoR, rohaniman on October 22, 2008 by baktijsitumorang. Leave a comment\n← Pajonok hamu ma tu Debata, dungi pajonohonNa ma tu hamu. Paias ma tanganmuna, hamu angka pardosa, jala pabontor ma rohamuna hamu angka na mardua roha; Jakobus 4,8\nAi molo mulak hamu tu Jahowa, jumpangan asi ni roha ma hahaanggimuna dohot anakhonmuna maradophon halak na mamuanghon nasida, asa mulak nasida loasonNa tu tano on. Ai parasi roha jala pordengganbasa do Jahowa, Debatamuna i, jala ndang tagamon padaoonNa bohiNa sian hamu, molo mulak hamu tu Ibana; 2 Kronika 30,9 →


Bahan Sermon Jamita tu Minggu 01 Oktober 2017\nEv: Matius 21:23-32 Ep: Psalmen 25:1-9\nTopik: MANANDA DOHOT MANGHANGOLUHON LOMO NI ROHA NI I DEBATA\nMananda dohot manghangoluhon lomo ni roha ni Debata ido hataridaan ni halak naung manghaporseai huaso dohot pambahenan ni Debata. Ndang tuk pingkiranta (logika) laho mananda Tuhani, holan marhite huaso ni Tuhan i do hita dipatau manada Ibana, marhite na rade hita manjanghon hataNa. Ala ni do didok: Marhaposan tu Jahowa ma ho sian nasa roham, jala unang marpangunsandean ho tu pingkiranmu sandiri..Sai Ibana ma tanda di nasa dalanmu, asa Ibana patigor angka dalanmu (Poda 3:5-6).\n1.Unang ho marpangunsandeon tu pingkiranmu sandiri, tanda jala haporseaima huaso ni Debata dingolum (23-27). Diturpuk on diunjuni, disungkun sintua ni malim dohot sintua ni bangsoYahudi do Tuhan Jesus taringot tu Huaso dia do dipangasahon Tuhan Jesus laho mangulahon ulaonna. Sasintongna sungkunsungkun i ma sada dalan laho mangalului hasalaan ni Tuhan Jesus. Alai marhite sugkunsugkun nasida, laos dialusi Jesus do muse mangalusi marhite sungkunsungkun taringot tu huaso sian do muse molo pandidion ni Johannes Pandidi? Metode sungukunsungkun dialuasi muse marhite sungkunsungkun i ma sada habisuhon na dipatuduhon Tuhan Jesus sian “jorat” na binahen ni sintua ni malim. Sungkun sungkun ni Jesus i mambahen sintua ni malim dohot sintua ni halak Jahudi gabe marungkil mambahen alus. Tangkas do nian di boto jala ditada nasida ise do Johannes pandidi, sahalak panurirang na diakui do ibana di tonga ni halak Jahudi, alai bankol do nasida laho mangalehon alus na sintong i, umbiran do nasida mamereng jolma sian Debata, dungi dihatahon nasida ma alus na paluahon dirina marhite na mandok “ndang diboto nasida”. Torop do jolma mabiar mandok na sintong ala ni manjaga “kepentinganna” mambahen “Ilmu selamat” on hadirion jolma na marpangnsi (munafik), asing di duru asing dibagasan rohana. Hadirion ni jolma si songon ni dang di halomohon Tuhan i, ido umbahen ndang dialusi Jesus sungkunsungkun di malim dohot sintua ni halak jahudi i, ai tangkas do diboto Jesus roha parbagason nasida holan mangalului sangap, mabiar tu panggomgomi jala mabiar tu jolma sian tu Debata. Halak na meragukan huaso ni Debata ndang dapotna alus na sintong, ala so sintong ibana manada dohot manghangoluhon hata ni Debata.\n2.Unang marpangansi ho mangundukhon dohot mangulahon hata ni Tuhan i(28-32). Marhite umpama on di patudos Tuhan Jesus do ngolu ni jolma songon dua anak na marasing hadirionna. Adong ma dua anak di na sahalak; jadi ditopot ma sihahaan, didok ma tu ibana: Laho ma ho, anaha, sadari on mangula tu porlakta!Alai ro ma alusna: Ndang olo ahu! Hape disolsoli do rohana muse, gabe saut ma ibana laho.Ia amaama i ditopot ma sianggian i, laos songon i do hatana, gabe didok i ma mangalusi: Olo, tuan! Hape, ndang saut laho. Dua hadirion i manggombahon halak siboto surat na merasa dirina sintong, jala halak sijalo beo (dirajumi halak pardosa, pemberontak), alai diujung olo nasida paubahon rohana nang pe dimulainai manjua nasida alai diujung disolsoli do dosana jala rade nasida mangihuthon dalan nasintong i. Hadirion halak na porsea ndang holan uli begeon hatana sian duru alai ndang adong parbuena.\na. Jotjot do hita songon pangalaho ni malim dohot sintua ni Jahudi,sai holan na mangalului hasalaan(menjatuhkan) jala manjehehon dongan. Tapadao ma pangalaho na sai mangintipi hasalaan ni dongan, tapadao ma ngolu na marpangansi.\nb. Songon alus ni Tuhan Jesus tu angka sintua ni malim, asa margogo ma hita laho mangalusi sungkunsungkun angka naso manghalomohon angka naporsea. Diajari do hita asa marbisuk songon ulok marroha songon darapati.\nc. Mansai ringkot ngolunta na mananda diri, ngolu na olo paubahon roha, na rade manolsoli dosana jala rade mangihuthon dalan na sintong i.\nDiposting oleh Remanto Tumanggor di 04.43\nBahan Sermon Jmita tu Minggu, 24 September 2017\nEv: Psalmen 145:1-8 Ep: Pilipi 1:21-30\nTopik: TUNG SO TARDODO DO HATIMBULON NI JAHOWA\nMazmur ima: Pujipujian tu Debata marhitehite tangiang; dohot sebalikna, tangiang tu Debata marhite ende pujipujian. Hombar tu pangantusion i, secara umum Psalm on dogoari do:Parbue ni pergumulan ni ngolu ni angka na porsea tu Debata, di tingki las ni roha manang arsak ni roha. (Pat. Psalm 50: 12+19; 103: 1-2). Ima patuduhon sada realitas na mangolu di roha ni sasahalak tu Debata. Parbue ni pergumulan ( ungkapan perasaan i ), gabe sada apulapul manang gabe dorongan laho mananda, manghamauliatehon dohot manghirim dihaimbaruona marhite pambahenan ni Debata ( Pat. Psalm 90:12: “Sai parrohai ma hami mamilangi angka ari-arnami, asa dapotan roha nanbisuk hami! ). Sian pangantusion i ma naeng dohononta tung so tardodo do hatimbulon ni Debata, ala ni:\n1. Manontong ma hita mamuji Debata ala ni PambahennNa (1-3).Mamuji Debata dang holan satongkin manang sangombas alai manongtong. Ibana do Raja, tung na timbul do Ibana, jalatung na so hadodoan do hatimbulonna i. Pamujion tu Debata ingkon ingkon kontinuitas jala totalitas di sude aktifitas dijolma. Molo sadar do hita di sandok panggulmit ni ngolunta dohot di angka na masa di portibi on, lumobi di angka ulaon, huaso, hatimbulon dohot jadijadian ni Debata, nungnga tung ingkon tangas hita mamuji Debata huhut mandok mauliate. Inghon tangkas do sian kesadaran ni panandaon di asi ni roha ni Debata, ima memotivasi hita laho pasangaphon goarNa. Apostel Paulus mandok: Haburjuhon asa marroha na ias ahu tongtong mamuji Debata… (Ulaon 24: 16) Arga do hamu di tobus, di bahen i pasangap hamu ma Debata… ( I Kor 6: 20 ).\n2. Manontong ma hita mamuji Debata ala ni jadijadianNa(4-7). Denggan basa ni Jahowa inghon do siparatarataonta, sibaritahononta tu angka sundut, tu sandok angka jadijadianNa, asa sude taruli olopolop dohot las ni roha jala sude parsidohot mamuji goar ni Debata. Sasintongna jolma pardosa ndang boi hita manada Debata, alai boi hita mananda Debata, ala Debata patandahon diriNa marhite angka jadijadian ni tanganNa, angka halongangan na binahenNa. Langit mamaritahon hamulianNa ( Psalm 19:2 ). Ai dapot (gabe) tarida do pangalaho ni Debata na buni hian… ( Rom 1:20). Lapatanna ta tanda do Debata di bagasan angka na masa di portibni on, marhite HataNa dohot di bagasan Jesus Kristus.\n3. Manonmgtong ma hita mamuji Debata ala ni hasatiaonNa(8). Sada na ringkot siingotonna, ima; Partalup jala parasiroha do Jahowa, lambat tarrimas jala parasiroha bolon. Nang pe jotjot hita lupa mamiji Debata, alai anggo asi ni roha ni Debata ndang na be lupa sian hita, nang pe jotjot hita manimbil sian lomo ni Debata, alai ndang pintor rimasan ni Debata hita. Alai sai togutoguon ni Debata do hita tongtong di angka parmaraan, sian musu dohot di angka sipingkiran, jala lam patandahononNa do tu hita huaso hasangapon dohot asi ni rohaNa, asa lam tangkas tandaonta Debata huhut tangkas pamujionta tu Ibana.\n1. Mamuji Debata sian nasa gulmit ni ngolu ( Mateus 22: 37 ), nasa roha, ateate dohot gogo ( Psalm 150 ) merupakan parenta ni Debata ( Imverativus Dei ), na ingkon siulahononta, manang songon dia pe rumang ni masa na taadopi.\n2. Pamujionta di Debata, laos ido hapapatar ni panandaonta dohot posombaonta tu Debata na badia i, jala laos ido parhiteanta laho manghatindanghon goarNa tu na humaliang hita. Marhite i gabe partonaan ni Debata jala tiruan ma hita tu angka sundut dohot tu sandok jadijadian ni Debata. Sude na marhosa inghon mamuji goar ni Debata ( Psalm 150: 6 ).\n3. Puji ma Debata di behen sude asi ni rohaNa dohot di sude denggan ni basaNa, ai ido hagogoonta laho mananda, mangantusi, manghangoluhon dohot mangulahon hataNa, asa sian saluhutna i ma na tuk gabe las ni roha, olopolop dohot haluaonta.\n4. Manang aha pe na masa, las ni roha arsak pe… ( BE No. 149: 3 ), alai anggo hita, sai pujionta do Jahowa olat ni on sahat ro di saleleng ni lelengna ( Psalm 115: 18 ). A m e n !\nBahan sermon Jamita tu Minggu 17 Septembe 2017\nEv: Rom 14:1-12 Ep: 1 Musa 50:15-20\nTopik: MARSIANJUAN DI ANGKA HAGALEON\nIa hasahatan i surat Rom on, ima sian halak Kristen na sian hasipelebeguon, sian halak Romawi, Yahudi doho angka hatoban naung gabe halak Kristen. Ima angka halak Kristen naso olo tarihot tu patik-patik ni ha-Yahudi-on, alai na marojahan tu haporseaon di Tuhan Yesus Kristus. Isi dohot tujuan ni surat Rom on, ima mangajarhon asa marhaporseaon na sintong, jala marhatigoran situtu. Naeng jumpang hasintongan na pita jala na polin dohot marholong ni roha naso marpangansi (mapambuat)\nSongon sahalak Apostel ni Kristus si Paulus tangkas diajari Tondi Parbadia ibana, asa paingothon jala mangajarhon tu nasida ruhut-ruhut ni pangalaho (etika hidup) na denggan di jolo ni jolma lumobi ma di jolo ni Debata.\n1. Ngolu na masijanghonan unang masiuhuman (1-4). Secara pardagingon dohot latarbelakang sosial sai jumpang do parasingan ni jolma, isarana diruhut sipanganon adong parsubang adong naso parsubang. Ido konteks ni huria di Rom hatiha adong sian horong Gorik (Yunani) dohot sian horong Jahudi, horong na gogo dohot gale haporseaonna. Di halak jahudi godang do ruhut taringot laho manganhon sipanganon (adong halal dan haram/ boi dohot naso boi), alai anggo sian Gorik dang apala adong subang taringot sipanganon. Alai harajaon ni Debata ndanda ala ni sipanganon, alai hatigoran dame dohot lasniroha do (Rom 14:17). Nuaeng pe di halak kristen masa do songon ni, adong na manggalang na margota adong naso manggallang na margota, suang songon ni na di ruhut paradaton pe boi do marasing asing pangantusion dohot teknisna.Adong do na manghangoluhon adat laos adong muse do na menolak ada. Alai saluhutnai unang gabe patubu partuktuhan lumobi parbolatbolaton. Sikap na ingkon tajagahon ima unang mangarajumi dirina sumintong jala manguhumi halak na asing. Ai ndang adong holong ni roha di angka na sai manguhumi donganna. Holong ni roha tarida molo jumpang sikap masijanghonan, menerima kelebihan ni dongan, sopola manguhumi na marasing latar belakang sosial nang budayanpe. Kata kunci i ma kata “SALING”\n2. Mangolu manang na mate di Tuhan i do hita (5-9). On do ojahan na membangun sikap dohot hadirion ni halak Kristen, ndang mangolu hita ala ni hadirionta sambing, alai mangolu manang mate pe hita di Tuhan i do. Lapanta ndang molo tung adong na berbeda pendapat taringot tu ruhut, taringot sipanganon, saluhutnai ndang laho mamintori diri, alai saluhutna tujuan ni ngolunta ima laho mangulahon lomoniroha ni Tuhan i do dibagasan haporseaon nasintong. Ndang mangolu hita holan mangolu tu hagiotta sandiri, alai tujun ni golunta ima mangolu hita gabe”hatoban/naposo ni Tuhan i” do. Ala ni ndang boi hamatean i manirang hita sian Tuhan i, ai Debata do nampuna Tondinta, nampuna ni Debata do hita.\n3. Ayat 10. Sipaingot/teguran do on tu halak Kristen, asa unang jumpang pangalaho na sai masiuhuman huhut masihosoman. Dang hak dohot wewenang ni jolma laho manguhumi donganna jolma. Tuhan Jesus mandok: “Unang hamu manguhumi asa unang hona uhum hamu.” (Mat. 7:1). Holan di tangan ni Debata do jumpang hita uhum dohot hatigoran. Hatiha i, halak Kristen na ro sian Jahudi sai olo do manguhumi halak Kristen na ro sian hasipelebeguon. Tubu do ginjang ni roha di nasida ala songon bangso Jahudi na pinillit ni Debata gabe bangsoNa jala hasahatan ni angka PattikNa, gabe olo do nsida mandok; Holan tu ompunami dohot tu bangso nami do hasahatan haluaon na binoan ni Kristus, alani dang talup bangso na asing laho manjalo i.” Dipaingot Apostel Paulus do nasida, paboa na sada do hita di jolo ni Debata. Rap do hita sijalo uhum molo pardosa jala si tean hangoluan na saleleng ni lelengna molo porsea. Ai sasude hita (Yahudi/ non Yahudi) pajongjongonNa do di jolo ni habangsa paruhuman i, laho manjalo sian hita pertanggungjawaban taringot di angka naung ta ula (II Kor 5:10).\n4. Ayat 11. Marhite turpuk on dipaingot Apostel Paulus do nasida,mandok: Ia Debata, Ibana do Tuhan ni angka na mate dohot Tuhan ni angka na mangolu (Rom 14:8-9). Mangolu do Ibana paida-ida ganup na ni ula ni angka na tinompaNa, Dang dung lupa tu angka na tinompaNa. Patar do saluhut na di ida Jala ditatap Ibana sian habangsa paruhumanna. Na marlapatan tetap do aktif jala hadir Debata tongtong tu ngolu ni Jolma, laho marnida parulaon ni hita Jolma. Saluhut do hita marsinggang sogot di adopan ni Debata mangido haluaon sian paruhumanNa, na naeng boanon na tu angka halak Pardosa (Pat. Pilipi 2:10-11). Sude angka parsoara na gogo andorang dingoluna, ingkon marsinggang sogot dijolo ni Debata, na patuduhon metmet do hita dijolo ni Debata.\n5. Ayat 12. Sude do hita mangalehon alus manang pertanggungjawaban di angka naung taula andorang dingolunta. Na marlapatan molo dung dipapatar Debata HarajaonNa sogot gabe Ibana do donganta mardabu-dabu taringot tu sude angka naung taula i. Dang jumpang be disi angka alus na marbelit-belit songon alusta andorang mangolu hita di prtibion, alai ingkon dohononta do “olo” manang “dang” mangalusi sungkun-sungkun ni Debata. (Pat. Mat 5: 37). Alani do laos dipatangkas Apostel Paulus do muse anggiat tangkas hita marpingkir di ngolu parsaoran asa unang masiuhum-uhuman, unang sai manguhumi donganna jolma, na manghosomi, ai dang parbue ni haporeaon i (Ayat 13), alai naeng tangkas taparbuehon haporseaonta ima hataridaan ni parbue ni Tondi Parbadia di ngolunta (Gal 5:22-23). Asa kehadiranta songon halak Kristen diportibion sotung ma gabe mambahen partuktuhan (batu sandungan), alai naeng ma gabe motivasi, laho manungguli ngolu na masihaholongan jala na dame. Ingkon gabe hasahatan ni pasupasu ni Debata do halak Kristen di prtibi on (saluran berkat) unang ma laos gabe mengundang murka/rimas ni Debata.\n1. Dang adong jolma i na singkop, sude adong do hasurungan dohot hahuranganna. Tapadao ma sikap mamintori diri jala manguhumi, alai ta hangoluhon sikap masianjuan, masijanghonan songon Krustus naung majanghon hita.\n2. Torop do jolma nuaeng on, sai holan na naeng manguhumi, saling menyalahkan, jala sai berusaha do anggiat nean boi ibana malua sian hasalaanna, lumobi mansai maol do jolma nuaeng merasa bersalah manang mengakui kesalahanna, baliksa holan hasalaan ni dongaanna do diboto. Silbak-silbak di simalolong ni donganna di ida, alai tiang di simaloongna sandiri dang di dia i (Mat 7:1-5).\n3. Manang beha parulaonta sude do pertanggungjawabhononta di jolo ni Debata, alani tatanda ma dirinta; aha naung ta ula jala na patut siulahononta, molo naung mardosa do tatopoti ma tu adopan ni Debata jala tapauli, molo na denggan do, tahangoluhon mai gabe pasupasu tu na humaliang. Amen.\nDiposting oleh Remanto Tumanggor di 04.41\nDebata Pangapul Nasumurung\nDebata Pandaoni Na Gok Asi niroha


Lambok jala Sapangkilalaan | Manjaha & Mangajari\nLambok jala Sapangkilalaan\n1 Tessalonik 2:7, 8\nNA INGKON DIULAHON: Lambok ma hamu mangkatai. Patudu ma holong dohot roha sapangkilalaan tu angka na mambege.\nPingkirhon ma angka na mambege. Rimangi ma molo masa tu hamu angka hasusaan na diadopi nasida, asa boi dihilala hamu songon dia pangkilalaan ni nasida.\nPillit ma hata na denggan. Pangke ma hata na patoguhon jala na mambahen dame roha ni angka na mambege. Unang ma bahen jut roha ni nasida jala unang songon na manguhumi. Unang ma tahatai taringot agama ni halak na asing dohot haporseaon ni nasida.\nPatudu ma holong. Lambok ma mangkatai jala patudu ma sian gerakmuna na holong do rohamuna tu nasida. Asing ni i ringkot do senyum.\nSian caramuna manjaha manang mangajari, unang ma bahen gabe holan dirimuna na diparrohahon. Jala unang ma songon na dibahen-bahen. Ingkon denggan jala lambok do caramuna pasahathon hatorangan i. Bahen ma asa lomo roha ni nasida manangihon hatoranganmuna.\nManjaha dohot Mangajari—Lambok jala Sapangkilalaan


Kisah Hidup: Mangkilala Asi ni Roha ni Debata | Si Douglas Guest\nPasauton ni Jahowa ma SangkapNa!\nTobusan—Sada ”Silehonlehon na Denggan” sian Debata\nJahowa Manguluhon Angka NaposoNa\nIse do na Manguluhon Naposo ni Debata Saonari?\nKISAH HIDUP Tongtong do Dihilala Hami Asi ni Roha ni Debata\nJoujou Paboahon—Edisi Siparsiajaran | Februari 2017\nJAHA DIBAGASAN HATA Aukan Baoule Batak (Karo) Batak (Simalungun) Batak (Toba) Biak Bislama Cakchikuel Chin (Hakha) Chokwe Chol Chopi Chuabo Drehu Garifuna Greenland Hmong (White) Iban Inggris Italia Jawa Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mam Mapudungun Mazatec (Huautla) Mixe Mizo Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ngabere Ngangela Nias Niue Nyaneka Nyungwe Portugis Prancis Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Romani (Makedonia) Romani (Makedonia) Cyrillic Runyankore Rutoro Saramaccan Sena Spanyol Sunda Tahiti Tlapanec Tojolabal Totonac Tshwa Tzeltal Uighur (Sirilik) Umbundu Urdu Uruund Wallis Wayuunaiki\nTongtong do Dihilala Hami Asi ni Roha ni Debata\nDipaboa si Douglas Guest\nSIAN haposoonna, bapakku, i ma si Arthur, mangkaholongi Debata jala lomo rohana gabe parbarita na uli sian Metodis. Alai dung dijaha ibana buku na dilehon Angka Parsiajar Bibel jala marsaor dohot nasida, gabe muba ma pangantusionna. Taon 1914, tardidi ma bapakku tingki marumur 17 taon. Ndang sadia leleng, masa ma Porang Dunia I. Disuru ma ibana gabe tentara, alai ndang olo ibana. Dipenjarahon ma ibana saleleng sampulu taon di Penjara Kingston, di Ontario, Kanada. Dung kaluar sian penjara, merintis ma ibana.\nTaon 1926, marhasohotan ma bapakku tu si Hazel Wilkinson. Ompung borungku sian omak nunga marsiajar Bibel taon 1908. Tubu ma ahu tanggal 24 April 1931. Ahu ma sipaidua sian opat gelleng ni omakku. Lomo do roha ni bapakku marsiajar Bibel, jala diajarhon do i tu hami. Manomba Jahowa ma na rumingkot di ngolunami. Jotjot do hami marbarita na uli sian jabu tu jabu.—Ul. 20:20.\nSONGON BAPAKKU, TONGTONG DO AHU NETRAL JALA MERINTIS\nTaon 1939, masa ma Porang Dunia II. Di taon na mangihut, diorai ma ulaon ni Sitindangi Ni Jahowa di Kanada. Angka dakdanak di singkola disuru manghormat bendera jala mangendehon lagu nasional. Somalna, dipaloas guru do ahu dohot ibotongku si Dorothy asa unang dohot mangulahon i. Alai sada tingki, dipaila guru i do ahu, jala didok ma ahu parbiar. Dung mulak singkola, direhei angka donganku ma ahu jala dionjar sampe madabu. Ndang metmet rohangku alani i, gariada on mangurupi ahu gabe oloan ”di Debata asa di jolma”.—Ul. 5:29.\nBulan Juli 1942, tingki marumur 11 taon, tardidi ma ahu di bak na dibahen di peternakan. Tingki libur singkola, dohot do ahu gabe perintis liburan, saonari didok perintis ekstra. Saleleng sataon, ahu dohot tolu donganta marbarita na uli tu angka panaba hau di Ontario utara.\nTanggal 1 Mei 1949, gabe perintis biasa ma ahu. Ditogihon do ahu mangurupi di kantor cabang Kanada di bagian konstruksi. Gabe keluarga Betel di Kanada ma ahu. Ditugashon ma ahu di bagian percetakan, jala huparsiajari ma cara mamangke mesin cetak. Saleleng pigapiga minggu, lembur do ahu laho mancetak risalah na mangulas taringot tu paraloan na diadopi Sitindangi Ni Jahowa di Kanada.\nDi pudian ni ari, pinda ma ahu tu Departemen Dinas. Disuru ma ahu mewawancarai pigapiga perintis na marbarita di Quebec, inganan na godang masa paraloan. Sada sian nasida, i ma si Mary Zazula sian Edmonton, Alberta. Natuatuana anggota ni Gareja Ortodoks. Ala tongtong si Mary dohot ibotona marsiajar Bibel, dipalao ma nasida sian jabu. Tardidi ma nasida di bulan Juni 1951, jala onom bulan dungkon i, gabe perintis ma nasida. Tingki huwawancarai, boi ma huida mansai holong roha ni si Mary tu Jahowa. On ma na mambahen lomo rohangku tu ibana. Dung sia bulan, marhasohotan ma hami tanggal 30 Januari 1954. Saminggu dungkon i, dilatik ma hami mangulahon ulaon ni pengawas wilayah. Dua taon dungkon i, gabe pengawas wilayah ma hami di Ontario utara.\nAla lam maju ulaon parbaritaon, porlu godang misionaris. Pos do rohanami, ala boi martahan di inganan na mansai ngali dohot di inganan na mohop na somalna godang rongit di Kanada, tontu hami pe boi martahan di inganan na asing. Dohot ma hami tu Singkola Gilead kelas ke-27, jala diwisuda bulan Juli 1956. Bulan November, ditugashon ma hami tu Brasil.\nGABE MISIONARIS DI BRASIL\nDi Brasil, marsiajar bahasa Portugis ma hami. Parjolo, diparsiajari hami ma hata laho mamungka pangkataion jala diapil hami ma hata laho mangalehon majalah. Dung i, marbarita ma hami jala pajumpang dohot sahalak borua na olo manjangkon. Molo adong na manjangkon, dipaboa hami ma ayat na paboahon pasupasu na laho lehonon ni Harajaon ni Debata. Hujahahon ma Pangungkapon 21:3, 4, jala tompu ma ahu pingsan! Alana, ndang somal ahu di inganan na pamohophu songon di inganan on. Sada ambatambat do on di ahu.\nInganan penugasannami goarna Campos. Saonari adong 15 huria disi! Alai tingki sahat hami di Campos, holan sada kelompok na metmet do disi dohot opat misionaris, i ma si Esther Tracy, si Ramona Bauer, si Luiza Schwarz, dohot si Lorraine Brookes (saonari si Wallen). Nasida tading di jabu ni misionaris. Manunsi abit do karejongku di jabu i dohot mangalului soban. Di tingki ari Senin borngin, dung sae mamparsiajari Menara Pengawal, modommodom ma si Mary di sofa. Mangkatahatai ma hami. Tingki jongjong si Mary, kaluar ma ulok sian bantalna! Tarsonggot ma hami sude, jala hupamate ma ulok i.\nDung sataon marsiajar bahasa Portugis, gabe pengawas wilayah ma hami di inganan na so adong listrik. Di tingkar do hami modom. Marhoda jala marsado do hami laho manopot angka huria. Sada tingki, markareta api ma hami tu sada kota di dolok, asa boi marbarita di inganan na so hea dope adong parbarita. Disewa hami ma disi kamar. Ditongos kantor cabang ma 800 majalah laho dipangke hami. Ndang mura mambuat majalah i, ala dao kantor pos sian inganannami.\nTaon 1962, dibahen ma Singkola Pangkobasion tu Harajaon di pigapiga inganan di Brasil. Saleleng onom bulan, gabe instruktur ma ahu di angka singkola i. Umpamana, di Manaus, Belém, Fortaleza, Recife, dohot Salvador. Tingki di Manaus, ahu do na mangaradoti kebaktian distrik di gedung opera. Ala doras udan, ndang godang aek na ias laho diinum. Asing ni i, ndang adong be inganan ni angka donganta laho mangan di kebaktian i. Hupaboa ma taringot i tu sahalak komandan militer. Burju do ibana jala dilehon ma aek na ias tu hami saleleng kebaktian i. Disuru ma muse angka tentarana mambahen dua tenda na balga, asa boi dipangke hami gabe dapur dohot inganan laho mangan.\nTingki i, marbarita ma si Mary tu daerah bisnis, alai ndang adong na olo manjangkon. Godang halak disi ro sian Portugal laho karejo di Brasil. Marmetmet ni roha do si Mary jala didok ma tu donganna, ”Ndang olo ahu molo disuru tading di Portugal.” Ndang sadia leleng, hujalo hami ma surat na mandok asa pinda hami tu Portugal, inganan na mangorai ulaon ni Sitindangi. Songgot do roha ni si Mary! Alai, dijangkon hami do tugas i jala pinda ma hami tu Portugal.\nPENUGASANNAMI DI PORTUGAL\nBulan Agustus 1964, sahat ma hami di Lisbon, Portugal. Susa do angka donganta dibahen polisi disi. Alani i, ndang pintor dipaboa hami haroronami tu angka dongan. Mulana, disewa hami ma jabu. Alai dung kaluar visanami, disewa hami ma apartemen. Dung lima bulan, dihubungi hami ma angka dongan di kantor cabang Portugal. Mansai las do rohanami ala boi rap marpungu dohot angka dongan disi!\nAla diorai do ulaonta marbarita disi, ditutup ma Bale Harajaon. Gabe di jabu ni angka dongan ma hami marpungu. Jotjot do polisi ro mamerengmereng tu jabu i. Marratus angka donganta ditangkup jala disungkuni di kantor polisi. Disiksa jala dipaksa do nasida paboahon goar ni angka donganta baoa na manguluhon nasida. Asa aman, ndang dipangke angka donganta be goar ni nasida na sasintongna, alai dipangke ma goar na asing.\nOnom pulu taon lobi hami marhobas tu Jahowa, jala arga do i di hami\nMarsitutu do hami mangurupi angka donganta disi mandapot angka sijahaon, asa boi nasida tongtong marsihohot. Diketik si Mary ma Menara Pengawal dohot buku na asing. Dung i distensil, asa boi dilehon tu angka donganta.\nMANGKATINDANGKON HASINTONGAN DI PENGADILAN\nBulan Juni 1966, adong ma kasus pengadilan di Lisbon. Adong 49 angka donganta sian Huria Feijó na didok mambahen parpunguan na so adong izinna. Laho mangurupi nasida, hubahen ma diringku tarsongon pengacara na patuduhon sala do angka donganta i. Alai, tarboto do i, jala gabe sundat ma rencananami. Dipenjarahon ma donganta na 49 halak i. Adong na 45 ari dipenjara manang lobi, na asing sahat tu lima satonga bulan. Alai, gabe dihatindangkon do hasintongan disi. Saleleng di pengadilan, dienet pengacaranami do hata ni si Gamaliel sian Bibel. (Ul. 5:33-39) Disiarhon do kasus pengadilan on di berita. Las situtu do rohanami ala olo pengacaranami i marsiajar Bibel jala ro tu parpunguan.\nBulan Desember 1966, ditugashon ma ahu gabe pengawas di kantor cabang, jala mangurupi di bagian hukum. Godang do cara na dibahen hami asa boi bebas Sitindangi Ni Jahowa di Portugal, jala resmi secara hukum. (Plp. 1:7) Ujungna, tanggal 18 Desember 1974, ndang diorai be Sitindangi Ni Jahowa di Portugal. Ro ma donganta si Nathan Knorr dohot si Frederick Franz sian kantor pusat tu Portugal. Dibahen hami ma kebaktian di Oporto dohot di Lisbon, jala adong 46.870 halak na ro.\nDibahen Jahowa ma asa sahat barita na uli tu halak na marbahasa Portugis di godang pulo. Umpamana, di pulo Azores, Cape Verde, Madeira, São Tomé dohot Príncipe. Ala lam tamba Sitindangi di inganan on, porlu do kantor cabang na balga. Dung sae kantor cabang i dipajongjong, ro ma Donganta si Milton Henschel pasahathon jamita penahbisan, tanggal 23 April 1988. Adong do 45.522 donganta na ro, dohot ma i 20 misionaris di Portugal jala angka na hea gabe misionaris disi.\nMANIRU ANGKA DONGAN NA MARSIHOHOT\nSaleleng martaontaon, ditiru hami do angka donganta na marsihohot. Umpamana, tingki rap ahu dohot Donganta si Theodore Jaracz di kunjungan hamba zona, adong parsiajaran na ringkot sian i. Adong masalah di kantor cabang na dijumpangi hami, jala nunga diurupi Panitia Cabang nasida. Lungun do roha ni donganta disi, ala ndang godang na boi diulahon nasida. Dipatogu Donganta si Jaracz ma roha ni nasida jala didok, ”Paloas ma tondi parbadia mangurupi hita.” Huingot do na didok Donganta si Franz pigapiga taon naung salpu, tingki laho hami tu Brooklyn. Tingki dipangido hami poda sian ibana, didok ma, ”Hudok ma tu hamu: Tongtong ma hita marsihohot tu organisasi ni Jahowa, nang pe maol. Ringgas ma mangulahon parenta ni Jesus laho pasahathon barita taringot tu Harajaon ni Debata!”\nLas do rohanami mangulahon i. Godang pengalaman na denggan tingki manopot angka dongan sian sada kantor cabang tu kantor cabang na asing. Las do rohanami pajumpang dohot dongan sian marragam umur. Dipatogu hami do rohanasida, na diargai Jahowa do panombaon ni nasida. Dijujui hami do nasida asa marsihohot.\nSaonari, nunga marumur 80 taon lobi hami. Marsahitsahit do si Mary. (2 Kor. 12:9) Adong muse ambatambat na asing na diadopi hami. Alai, ndang gabe marmetmet ni roha hami, gariada gabe lam togu do haporseaonnami tu Jahowa. Molo diingot hami songon dia pangkobasionnami najolo, pos rohanami dipasupasu Jahowa do hami marhite asi ni rohaNa. *—Ida Surat na di Toru.\n^ par. 29 Tingki artikel on diparade, donganta si Douglas Guest nunga marujung ngolu tanggal 25 Oktober 2015. Marsihohot do ibana tu Jahowa.\nJOUJOU PABOAHON—EDISI SIPARSIAJARAN Februari 2017


Huhaholongi Ho Lirik | Jejak Belajar\nWritten by Heru Feb 04, 2021 · 7 min read\nHuhaholongi Ho Lirik. Sotung muba ho, sotung lupa ho. Arian nang bodari sai tu ho do pikiranki. Sahat ro di sadari on. Lirik lagu dongani ma au.\nLirik Lagu Batak Huhaholongi do ho From kitanusa.blogspot.com\nRingkasan novel bahasa sunda Rukun iman in english Rpp bahasa indonesia kelas 2 sd semester 1 Rpp bahasa indonesia kelas 2 sd kurikulum 2013\nD pop beat70 intro d g a d a d g a d a d mago do sude fm arsak ni rohangki g a molo dilambunghu ho em d sonang rohangki rap dohot ho g a d a. Saat pertama sejenak terasa indah dunia semua indah saat pintu hati kau buka apa arti cinta bersama kita jejaki. Sonang ma rohakki hasian na lagu. Hu haholongi do ho g d em sian hias ni rohakku. G f#/d em bm c d g g d g hasian, pajonok ma tu son f# em a d asa boi hutiop ho gomos c bm/g d g tangihon ma dison , dipusu pusukon c bm/g d g sada soara namandok, na huhaholongi ho g d g hasian, paeleng jo tu au f# em a d asa boi. Lirik aut boi nian the miska.\nDorman manik & rany simbolon.\nBerikut cuplikan dari lagu ini, huhaholongi do ho sian ias ni rohakku huhilala doi.hasian holon ho do na tarpangan rohakki, silahkan lihat selengkapnya lirik bertajuk�selvi aku begini karena cinta . Soboi tarpodom au molo so hu ida bohimi. G c d c g em g c hu haholongi do ho g d sian ias ni rohakku.u em g huhilala do i hasian am g holan ho do na tarpangan rohakki ** c husayangi do ho d sian nasa. Mp3,youtube lagu batak,lirik lagu batak populer,lagu batak toba terbaru,lagu batak baru 2012,lagu batak gondang batak,lirik lagu batak,daftar lagu lagu batak, lagu batak,lirik lagu siantar man. Tung so jadi sirang ahu dohot ho. Sonang rohaki rap dohot ho.\nHu sayangi do ho sian na sa pikiranku. Sahat ro di sadari on. Lirik lagu huhaholongi ho oleh retta sitorus dan terjemahannya. Lirik aut boi nian the miska. Mp3,youtube lagu batak,lirik lagu batak populer,lagu batak toba terbaru,lagu batak baru 2012,lagu batak gondang batak,lirik lagu batak,daftar lagu lagu batak, lagu batak,lirik lagu siantar man.\nBahen au ito hot di rohami. On ma ma hape tikkina. Dang hasuhatanko bagasni holong na di bagas rohakki. Jonar situmorang huhaholongi do ho sian ias ni rohakhu huhilala do i hasian holan ho do natarpangan rohakhi husayangi do ho sian nasa pikkiranhu dang hasuhatan ho bagasni Ndang hu boto langka ki tu dia.\nDang huhaholongi be ho haccit do ate ate ki taringot tu pangalahomi. Hu haholongi do ho sian ias ni rohakku hu hilala doi hasian holan ho do na tarpangan rohakki. Holan ho do na tarpangan rohakki. Website ini tidak menyediakan streaming ataupun download mp3 nya dari setiap lirik yang kami publish, hal ini sebagai bentuk rasa hormat kami terhadap hukum, sang pencipta,penyanyi serta perusahaan yang memproduksi.dan lirik lagu ini sepenuhnya hak cipta pemiliknya seperti penulis, artis, dan label yang bersangkutan, kami hanya sebagai media yang. Hu sayangi do ho sian nasa pikkiranku dang hasuhatan ho bagas ni holong na di bagas rohakki.\nSoboi tarpodom au molo so hu ida bohimi. So boi tarpodom ahu molo so hu ida bohimi. Ai nungnga didia ho am. Tung so jadi sirang ahu dohot ho. Tagor pangaribuan huhaholongi do ho sian ias ni rohakku huhilala.\nLagu yang berjudul hu haholongi do ho ini adalah lagu yang diciptakan oleh tagor pangaribuan dan dipopulerkan oleh jonar situmorang. Boi au rap dohot ho da hasian. Sonang ma rohangki hasian na lagu. Lirik lagu huhaholongi ho oleh retta sitorus dan terjemahannya. Manggogo pe angka galumbang i, tuhanta do pademakhon i, martua do na not di tuhan i.\nArian nang bodari sai tu ho do pikkiranhi so boi tarpodom au molo so huida bohimi sugari manian boi au jonok di lambungmi sonang ma. Ndang hu boto langka ki tu dia. Dorman manik & rany simbolon. Dang hasuhatan ho bagas ni. Berikut cuplikan dari lagu ini, huhaholongi do ho sian ias ni rohakku huhilala doi.hasian holon ho do na tarpangan rohakki, silahkan lihat selengkapnya lirik bertajuk�selvi aku begini karena cinta .\nRap hita nadua raphita nadua. Lirik lagu huhaholongi do ho by frans sirait: Huhaholongi do ho sian ias ni rohakhu huhilala do i hasian holan ho do natarpangan rohakhi husayangi do ho sian nasa pikkiranhu dang hasuhatan ho bagasni holong na dibagas rohakhi reff : On ma ma hape tikkina. Au nama haduan hamagoan sian ho molo marhasohotan ho.\nHu haholongi ho tudoshon dirikkon. Hu haholongi ho tudoshon dirikkon. Sotung muba ho, sotung lupa ho. Hu sayangi do ho sian na sa pikiranku. On ma ma hape tikkina.\nLirik dan chord gitar lagu hu haholongi do ho. Ndang hu boto langka ki tu dia. Au nama haduan hamagoan sian ho molo marhasohotan ho. Lirik aut boi nian the miska. Marpadan do au on tu debatangku;\nTung so jadi sirang ahu dohot ho. Tung so jadi sirang ahu dohot ho. Dorman manik & rany simbolon. G f#/d em bm c d g g d g hasian, pajonok ma tu son f# em a d asa boi hutiop ho gomos c bm/g d g tangihon ma dison , dipusu pusukon c bm/g d g sada soara namandok, na huhaholongi ho g d g hasian, paeleng jo tu au f# em a d asa boi. Lirik lagu batak lului hamu di blog on.\nNaung hupasahat holong ki tu ho. Hu haholongi do ho sian ias ni rohakku hu hilala doi hasian holan ho do na tarpangan rohakki. Tu jesus raja ni huria i. Soboi tarpodom au molo so hu ida bohimi. On ma ma hape tikkina.\nHo do gabe panggoaranki jala ho na lao manjujung goarhi ala sasada ho dilehon tuhan i tu damang dainang mon. Ai nungnga didia ho am. Lirik lagu marsirang by romantis trio: Haholongi au sayangi ma au. Bahen au ito hot di rohami.\nBoi au rap dohot ho da hasian. Ndang hu boto langka ki tu dia. Hu haholongi do ho sian ias ni rohakku hu hilala doi hasian holan ho do na tarpangan rohakki. Dang hasuhatanko bagasni holong na di bagas rohakki. Saat pertama sejenak terasa indah dunia semua indah saat pintu hati kau buka apa arti cinta bersama kita jejaki.\nG c d c g em g c hu haholongi do ho g d sian ias ni rohakku.u em g huhilala do i hasian am g holan ho do na tarpangan rohakki ** c husayangi do ho d sian nasa. Dang huhaholongi be ho haccit do ate ate ki taringot tu pangalahomi. Hu holongi ho tudoshon dirikkon. Hu sayangi do ho sian na sa pikiranku. Sonang rohaki rap dohot ho.\nLirik dan chord gitar lagu hu haholongi do ho. Lirik dan chord lagu batak huhaholongi do ho. Husayangi do ho sian nasa pikkiranku. Lagu yang berjudul hu haholongi do ho ini adalah lagu yang diciptakan oleh tagor pangaribuan dan dipopulerkan oleh jonar situmorang. Lirik pulang ( rindu dapur mama ) justy aldrin feat.\nHolan ho do na tarpangan rohakki. Written by admin monday, april 29, 2019 add comment. Tung so jadi sirang ahu dohot ho. Arian nang bodari sae tu ho do pikkiranki. Dang na so huhaholongi ho.\nBoi au rap dohot ho da hasian. Dang hasuhatanko bagasni holong na di bagas rohakki. Arian nang bodari sae tu ho do pikkiranki. Naung hupasahat holong ki tu ho. Huhalongi do ho jonar situmorang cipt :\nSo boi tarpodom ahu molo so hu ida bohimi. Hu holongi ho tudoshon dirikkon. Naung hupasahat holong ki tu ho. Lirik lagu marsirang by romantis trio: Sai jakkon ma au dongani ma au.\nIf you find this site helpful, please support us by sharing this posts to your preference social media accounts like Facebook, Instagram and so on or you can also bookmark this blog page with the title huhaholongi ho lirik by using Ctrl + D for devices a laptop with a Windows operating system or Command + D for laptops with an Apple operating system. If you use a smartphone, you can also use the drawer menu of the browser you are using. Whether it’s a Windows, Mac, iOS or Android operating system, you will still be able to bookmark this website.\n«« Buanglah Sampah Pada Tempatnya Kalimat Poster Tersebut Bertema Tentang\nPlano Business Formation Attorneys »»


Pangkorhon ni Surusuruan tu Parngoluonta Pengalaman na Tutu Masa na Ingkon Tarimangi\nPangkorhon ni Surusuruan tu Parngoluonta\nTingki botari di ari Minggu, si Kenneth dohot si Filomena na tading di Curaçao, manjumpangi sada keluarga na marsiajar Bibel tu nasida.\nDipaboa si Kenneth, ”Dung sahat hami disi, tutup do jabuna alai adong mobil na baru kaluar. Hira na adong ma na mangonjar rohangku asa hutelepon tungganeboru ni parjabu i.”\nDialusi borua i ma jala didok baru pe borhat tungganedolina karejo. Dung diboto naung di jolo jabuna si Kenneth dohot si Filomena, dibungka ma pintu jala ditogihon ma nasida masuk.\nDiboto nasida ma, na baru tangis do borua i. Tingki dipungka si Kenneth parsiajaran Bibel marhite tangiang, tangis ma muse borua i. Lambok ma disungkun nasida, aha do na masa.\nDipaboa borua i ma, na laho bunu diri hian nama ibana di botari i, jala bahenonna do surat tu tungganedolina, alai tompu ma si Kenneth manelepon, gabe ndang sae be dibahen surat i. Dipaboa ma na mandele do ibana, jadi diapuli ma ibana marhite hata sian Bibel. Lumbang ma pangkilalaanna dung manangihon hata apulapul i.\nDidok si Kenneth, ”Mandok mauliate do ahu tu Jahowa ala dijujui do hami laho mangurupi borua i, jala dionjar do rohanami marhite surusuruan manang tondi parbadia asa pintor hutelepon ibana!” *\nTutu do na ditogutogu Debata si Kenneth dohot si Filomena marhite surusuruan, tondi parbadia manang huaso na asing? Manang, holan na kebetulan do si Kenneth na manelepon i?\nNdang tangkas dope taboto. Alai na taboto, dipangke Debata do surusuruanNa laho mangurupi angka halak di partondion. Umpamana, Bibel mandok dipangke Debata do sada surusuruan laho manogihon sahalak parbarita, i ma si Pilippus, asa diurupi sahalak Etiopia na mangalului panogunoguon di partondion.—Ulaon ni Apostel 8:26-31.\nGodang do agama na porsea adong do angka tondi na ditompa laho mangulahon lomo ni roha ni Debata manang laho manjaga sasahalak. Godang halak porsea molo ulaon ni surusuruan boi mangkorhon tu nasida. Alai, godang muse do halak na so porsea adong surusuruan.\nTutu do adong surusuruan? Molo songon i, sian dia do mulana? Aha do na didok Bibel taringot tu surusuruan? Adong do pangkorhonna tu ngolumuna? Taida ma alusna.\n^ par. 8 Jahowa, i ma goar ni Debata na disurat di Bibel.—Psalmen 83:19.


Fraksi Darah dohot Prosedur Tingki Operasi | Holong ni Debata\nFraksi Darah dohot Prosedur Tingki Operasi\nFraksi darah. Adong opat komponen utama darah, i ma sel darah merah, sel darah putih, keping darah dohot plasma. Sian i ma dibuat na gabe fraksi darah. Umpamana, adong do protein hemoglobin di bagasan sel darah merah. Adong do ubat na dibahen sian hemoglobin ni jolma manang binatang laho mangubati sahit anemia akut manang sasahalak na habis mudarna.\nAdong 90 persen aek di bagasan plasma. Adong muse hormon, garam anorganik, enzim, mineral dohot gula. Di plasma on pe, adong zat pembeku darah, antibodi dohot protein songon albumin. Molo marsahit sasahalak, disuntik dokter do gamma globulin na dibuat sian plasma ni sasahalak naung kebal tu sahit i. Sel darah putih, boi do dibahen gabe interferon dohot interleukin, na dipangke laho mangubati halak na marsahit infeksi alani virus dohot mangubati sahit kanker.\nBoi do sahalak Kristen manjalo parubatan na mamangke fraksi darah? Ndang dipatorang sude di Bibel taringot parubatan na laho tapangke. Alani i, ganup halak boi mamillit hombar tu panggora ni rohana. Adong do halak na so olo mamangke sude fraksi darah ala songon na dipaboa di Patik ni si Musa, ingkon diusehon do mudar ni binatang ”tu tano”. (5 Musa 12:22-24) Sasahalak na so manjalo transfusi darah manang opat komponen utama darah, olo do ra manjalo parubatan na mamangke fraksi darah. Ra, pangantusion ni nasida, fraksi darah na dipangke i ndang dos be tu mudar.\nPingkirhon ma sungkunsungkun on tingki mamillit parubatan na mamangke fraksi darah: Tangkas do huantusi molo ndang hupangke sude fraksi darah lapatanna, ndang hupangke be manang aha ubat na dibuat sian fraksi darah, laho mangubati sahit manang na mambahen beku mudar? Boi do hupatorang tu dokter aha na mambahen ahu manjalo manang ndang parubatan na mamangke fraksi darah?\nProsedur tingki operasi. Prosedur on, i ma hemodilusi dohot penyelamatan sel. Hemodilusi, i ma deba sian mudar ni sasahalak na dialirhon tu kantong darah marhite salang. Dung i, dipamasuk ma cairan pengembang volume darah tu pamatangna. Dung sae operasi, dipamasuk ma mudar na di kantong i tu pamatangna. Penyelamatan sel, i ma prosedur mambuat mudar na ruar sian pamatang na dioperasi. Dungkon i, dialirhon tu masin na paiashon mudar. Laos dipamasuk tu pamatang ni halak na dioperasi i. Ala ndang sai dos cara ni sude dokter mangulahon on, ingkon sungkunon ni halak Kristen do cara na laho bahenon ni dokter i.\nTingki naeng mangulahon on, tasungkun ma dirinta: ’Molo so satongkin mudar na dialirhon tu kantong darah manang masin i, ganggu do panggora ni rohangku pamasukhon mudar i tu pamatangku, ala huhilala mudarhu dope i jala ndang porlu diusehon ”tu tano”? (5 Musa 12:23, 24) Ganggu do panggora ni rohangku molo dibuat deba mudarhu jala dimodifikasi, dung i dipamasuk tu pamatangku? Tangkas do huboto molo ndang hupangke sude parubatan na mamangke mudar, lapatanna ndang olo ahu mangalehon mudarhu laho dipareso, mamangke prosedur hemodialisis manang mamangke mesin pintas jantung-paru?’\nSahalak Kristen ingkon mamillit sandiri prosedur na songon dia pangkeonna tingki operasi. Suang songon i ma, ingkon dirina sandiri do na manontuhon tingki adong parubatan na mambahen ibana porlu mangalehon deba mudarna, laho dimodifikasi jala dipamasuk muse tu pamatangna.\nANGKA NA PORLU TASUNGKUN TU DOKTER\nMolo ingkon dioperasi do hamu manang manjalo parubatan na mamangke mudar, parade ma sude surat na dihaporluhon. Umpamana, asa unang ditransfusihon mudar tu hamu, boan ma Surat Kuasa Perawatan Kesehatan. Asing ni i, sungkun ma pigapiga hatorangan na mangihut tu dokter:\nSude do na mangubati dohot na mangoperasi mamboto molo ahu Sitindangi Ni Jahowa, na so manjalo transfusi darah (darah utuh, sel darah merah, sel darah putih, keping darah manang plasma darah) tung aha pe na masa?\nAha do isi ni ubat na hupangke, molo ubat i dibuat sian fraksi darah? Sadia godang do ubat na laho hupangke jala songon dia mamangke i?\nMolo ndang ganggu panggora ni rohangku manjalo parubatan na mamangke fraksi darah, aha do pangkorhonna tu pamatangku? Aha do parubatan na asing na diparade?\nAndorang so mangulahon aha na tapillit, paboa ma holso ni rohamuna tu Jahowa. LehononNa do bisuk na dihaporluhon tu angka halak na tongtong ”mangido” mardongan haporseaon.—Jakobus 1:5, 6.


Songon naung disurirangkon Jesus, saonari barita na uli taringot Harajaon ni Debata disarhon di liat portibi on. (Mateus 24:14) Buku Daniel paboahon, Debata do na marhuaso di Harajaon i. Jala dipaboa do di Daniel bindu 2, surirang taringot pamarentaon ni jolma na mangarajai portibi on mulai sian Babel sahat tu saonari on. Daniel 2 ayat 44 mandok:\n“Padirion ni Debata, na di surgo i, sada harajaon na so tarpapatu ro di salelenglelengna, gomgomanna pe ndang pasahatonna tu bangso na asing; ropuhanna do tahe sogot saluhut angka harajaon i, jala pansingkononna, alai hot do anggo na sasada i ro di saleleng ni lelengna.”\nAsing ni surirang on, adong dope piga-piga surirang na paboahon, holan Harajaon ni Debata ma na mamarenta di tano on. Songon dia do situasi ni ngolunta dung mamarenta Harajaon ni Debata? On ma piga-piga janji ni Debata na laho saut satongkin nai.\nNDANG ADONG BE PORANG\nPsalmen 46:10: “[Debata] do pasohothon hamusuon ro di ujung ni tano on; Ibana do umponggolhon sior jala ditallihi hujur, dipuruni do angka hureta di bagasan api.”\nSaonari, jotjot do hepeng dohot hapistaran ni jolma dipangke laho mambahen sinjata na parohon jea. Alai di Harajaon ni Debata, sudena i dipangke tu ulaon na denggan! Saut nama satongkin nai janji on.\nNDANG ADONG BE NA MARSAHIT\nJesaya 33:24: “Na so tupa be dohonon ni pangisina: Na gale do ahu.”\nNdang adong be na marsahit jantung, kanker, malaria manang sahit na asing. Ndang porlu be rumah sakit dohot angka ubat. Di ari na naeng ro, sehat do sude jolma.\nPsalmen 72:16: “Jadi gabe situtu ma eme di tano on ro di punsu ni angka dolok, humaras ma parbuena.”\nDi liat portibi on, subur ma sude tano jala denggan tubu suan-suanan. Ndang adong be na hurangan gizi dohot hurangan sipanganon.\nNDANG ADONG BE ARSAK NI ROHA, ILU-ILU, DOHOT HAMATEAN\nPangungkapon 21:4: “Apusan ni Debata ma nasa ilu-ilu sian mata ni nasida. Ndang adong be hamatean nang arsak ni roha, nang angguk-angguk, nang na hansit, ndang disi be. Ai nunga salpu na parjolo i.”\nMangolu ma hita saleleng-lelengna di tano on jala sonang. On ma janji sian Debata parholong, Debata Jahowa.\nINGKON SAUT DO SUDE JANJI NI JAHOWA\nPorsea do hamu tu sude janji ni Debata? Hirim do roha ni godangan halak asa boi mangolu salelengna. Alai maol do dapot roha ni nasida taringot hangoluan salelengna, ala ndang adong dope jolma na hea mangolu salelengna.\nSahat tu saonari, mardosa dope jolma jala ingkon mate. Ala godang sahit, sitaonon, dohot hasusaan, godang jolma mandok, i do sangkap ni Debata tu jolma. Alai ndang songon i sangkap ni Debata.\nAsa pos rohanta tu angka janjiNa, didok Debata do, “Ndang mulak boti tu ahu, ingkon bahenonna do lomo ni rohangku, jala manjadi tu na hutongos.”—Jesaya 55:11.\nDidok di Bibel, Jahowa i ma Debata “na so margabus”. (Titus 1:2) Ala mansai denggan sude janji ni Debata, pingkirhon hamu ma: Tutu do boi hita mangolu salelengna di tano on? Aha do na ingkon taulahon asa tadapot janji i? Dialusi ma on di halaman na mangihut.\nSejarah na Disurat di Bibel Adong Buktina


Jahowa Mangalehon Gogo tu na Loja — PERPUSTAKAAN ONLINE Joujou Paboahon\nw18 Januari hlm. 3-8\nSantabi, adong gangguan tingki laho mambuka video on.\nJoujou Paboahon Barita Harajaon Ni Jahowa (Edisi Siparsiajaran)—2018\nNA MARHAPOSAN TU JAHOWA DAPOTAN GOGO DO MUSE\nTINGKI HANSIT ROHANTA DIBAHEN DONGANTA\nMARSAK ALANI MANGINGOT HASALAANTA DI TINGKI NAUNG SALPU\nAyat Tahunan 2018: Dapotan gogo do muse angka halak na marhaposan tu Jahowa.—JES. 40:31.\nENDE: 3, 47\nSONGON DIA ANGKA AYAT ON MANGURUPI HITA MANGANTUSI AYAT TAHUNANTA?\n2 Korint 12:9, 10\n1. Angka sitaonon aha do na ingkon taadopi? Alai, boasa las roha ni Jahowa molo marsihohot hita? (Ida gombar di mula ni parsiajaran.)\nNDANG mura mangolu di tingkinta saonari. Alana, godang do sitaononta. Umpamana, godang do angka donganta na marungkil alani sahit na posi manang nunga matua. Na asing na naung matua ingkon mangurus keluarga na marsahit. Adong dope na marungkil mansari ngolungolu. Sipata ndang holan sada sitaononta. Boi do godang suda tingkinta, gogonta, dohot hepengta alani i sude. Alai, pos ma rohanta na laho urupan ni Jahowa do hita. Jala taboto do na laho padengganonNa do sude, songon naung dijanjihon Ibana tu hita. Molo porsea hita, gabe las ma rohaNa!\n2. Songon dia do Jesaya 40:29 patoguhon hita? Alai, aha do pamingkirion na sala na ingkon tapasiding?\n2 Sipata, olo do hita ndang tolap mangadopi sitaonon i. Alai taingot ma, ndang holan hita na mangadopi i. Songon i do pangkilalaan ni naposo ni Debata najolo. (1 Raj. 19:4; Job 7:7) Aha do na mangurupi nasida asa tongtong marsihohot? Marhaposan do nasida tu Jahowa. Didok Bibel, dilehon Debata do ”gogo tu na loja”. (Jes. 40:29) Alai, adong do pigapiga halak saonari mangkilala tumagon ma ndang pola hita mangulahon na dipangido Jahowa. Gabe ndang olo be nasida manjaha Bibel, marpungu, manang marbarita na uli. Ala dihilala nasida gabe lam borat do sitaononna ala mangulahon i. Tontu, on do na dihalomohon Sibolis.\n3. (a) Songon dia asa unang gale hita alani Sibolis? (b) Aha do na laho taulas di parsiajaran on?\n3 Diboto Sibolis do, molo sude tingkinta talehon laho mangulahon na dihalomohon Jahowa, boi mambahen hita lam togu. Alani i, ndang lomo rohana molo tongtong hita togu. Molo loja jala marsak hita, unang ma mandao sian Jahowa. Tapajonok ma dirinta tu Ibana. Didok Bibel, ”Pahotonna jala patoguonna do hamu.” (1 Ptr. 5:10; Jak. 4:8) Saonari taparsiajari ma sian Jesaya 40:26-31, na paboahon na tolap do Jahowa mangalehon gogo tu hita. Taulas ma dua situasi na boi mambahen hita gabe ndang ringgas be mangulahon na dihalomohon Jahowa. Jala taparsiajari ma songon dia hita mangulahon poda na sian Bibel asa boi hita tongtong marsihohot.\n4. Parsiajaran aha do na boi tadapot sian Jesaya 40:26?\nDilehon Jahowa do gogo tu angka na tongtong marsihohot\n4 Jaha Jesaya 40:26. Ndang adong nanggo sada pe jolma na tolap mangetong sude bintang. Porsea do angka ilmuwan adong marratus miliar bintang di langit. Alai, dibahen jala diboto Jahowa do sude goar ni angka bintang i. Sian on, aha ma na boi taparsiajari taringot Jahowa? Gari bintang diparrohahon Jahowa do, tarlumobi ma hita! Alani holongta do, umbahen na lomo rohanta mangulahon na dipangido Ibana. (Ps. 19:2, 4, 15) Diboto Jahowa do sude taringot hita. Didok Bibel, ”Gari obuk saluhutna na di ulumuna i nunga dibilang.” (Mat. 10:30) Taingot ma, na ”diboto Jahowa do angka ari ni parlidang [manang halak na tigor] i”. (Ps. 37:18) Tangkas ma, diboto Jahowa do sude angka sitaononta. Jala, boi do lehononNa gogo tu angka na tongtong marsihohot.\n5. Boasa pos rohanta na boi do Jahowa mangalehon gogo tu hita?\n5 Jaha Jesaya 40:28. Sian Jahowa do sasudena mandapot gogo. Rimangi ma taringot mataniari. Sahalak panurat buku taringot ilmu pengetahuan na margoar David Bodanis mandok molo sadetik tenaga ni mataniari, dos do i tu marmiliar tenaga ni bom atom na mapultak. Ilmuwan na asing mandok, holan sadetik tenaga ni mataniari boi mangalehon tenaga listrik na cukup tu sude jolma saleleng 200.000 taon! Gari Jahowa boi mangalehon gogo tu mataniari, tarlumobi ma tu hita. Boi do Ibana mangalehon gogo tu hita tingki mangadopi sitaonon.\n6. Boasa lambok auga na sian Jesus, jala aha pangkorhonna tu hita?\n6 Jaha Jesaya 40:29. Mangulahon lomo ni roha ni Jahowa boi mambahen las rohanta. Didok Jesus do tu angka siseanna, ”Jangkon hamu ma augangku.” Jala didok do muse, ”Asa dapotan hasonangan tondimuna. Ai lambok do augangku jala neang do dohot na hupaporsanhon.” (Mat. 11:28-30) Toho do i! Sipata, olo do nunga loja manang marsak hita tingki naeng laho marpungu manang marbarita na uli. Alai dung mulak hita sian i, gabe marlas ni roha jala boi ma hita lam gogo mangadopi angka sitaononta. Tontu, on patuduhon na lambok do auga na sian Jesus.\n7. Paboa ma sada pengalaman na patuduhon tutu do na didok di Mateus 11:28-30.\n7 Adong sahalak donganta borua na marungkil manaon sahitna na posi. Sipata, maol do ibana mangihuthon acara na di parpunguan. Sada tingki, ro ma ibana tu parpunguan nang pe maol do i di ibana. Didok ibana, ”Jamita di tingki i mangulas taringot tu angka na marmetmet ni roha. Mansai lambok do i dipasahat jala boi mangapuli rohangku, gabe ro ma ilungku tingki i. On pasingothon ahu na mansai ringkot do parpunguan di ahu.” Las do rohana nang pe ndang mura di ibana asa ro tu parpunguan!\n8, 9. Aha do lapatanna tingki didok si Paulus, ”Ai jumpa gale ahu, disi do ahu margogo”?\n8 Jaha Jesaya 40:30. Ringkot do taingot, nang pe malo hita, ndang godang na boi taulahon. Taboto, malo do apostel Paulus. Alai ndang boi ulahononna sude na dihalomohon rohana. Sada tingki martangiang ma ibana taringot pangkilalaanna. Dialusi Jahowa ma, ”Ai di hagaleon do sun timbul hagogoon.” Diantusi ibana do boasa didok Jahowa songon i. Jala didok ibana ma, ”Ai jumpa gale ahu, disi do ahu margogo.” (2 Kor. 12:7-10) Aha do lapatan ni i?\n9 Diboto si Paulus do, ndang boi sude diulahon ibana. Dihaporluhon ibana do pangurupion na mansai balga sian na asing. Tondi parbadia ni Debata boi mangalehon gogo tingki gale ibana. Gabe boi ma ibana mangulahon angka na so tolap hian diulahon ibana. Songon i ma nang hita. Tingki dilehon Jahowa tu hita tondi parbadia, gabe togu ma hita!\n10. Songon dia do Jahowa mangurupi si Daud mangadopi sitaononna?\n10 Jotjot do si Daud mangkilala songon dia tondi parbadia ni Debata mangurupi ibana asa togu. Marhite sada ende, dipaboa ibana do, ”Ai mardonganhon Ho tartondong ahu do parduan ni parangan, jala mangasahon Debatangku tartimbung ahu do parik [manang tembok] na timbo.” (Ps. 18:30) Ndang boi tajangkit tembok na timbo. Suang songon i ma, ndang sude parsoalan boi tapasae sandiri. Ingkon diurupi Jahowa do hita.\n11. Songon dia do tondi parbadia mangurupi hita mangadopi sitaononta?\n11 Jaha Jesaya 40:31. Sasintongna, ndang boi leleng habang angka lali. Boi pe angka lali habang timbo jala marjomjom ndang marna loja, ndang alani gogona sandiri. Alai, ala diurupi gelombang udara hangat do. Taingot ma angka lali i, tingki adong sitaononta na borat. Tapangido ma tu Jahowa pangurupion asa dipargogoi hita marhite ”pangondian i, i ma Tondi Parbadia”. (Joh. 14:26) Boi do tapangido tu Jahowa asa dilehon tu hita tondi parbadia ganup tingki. Mansai ringkot do mangido pangurupion sian Jahowa, tarlumobi tingki hita marsoal dohot angka donganta di huria. Alai boasa boi masa parsoalan sisongon i?\n12, 13. (a) Boasa boi adong parsoalanta dohot angka dongan? (b) Aha do na boi taboto taringot Jahowa sian pengalaman ni si Josep?\n12 Ala jolma na mardosa dope hita, olo do hita marsoal dohot angka dongan. Sipata, boi do hansit rohanta alani hata manang pambahenan ni donganta. Manang hita pe boi do mambahen hansit roha ni dongan. Nang pe maol mangadopi parsoalan sisongon i, boi do tongtong tapatudu na marsihohot hita tu Jahowa. Songon dia carana? Tongtong ma hita rap saulaon dohot angka dongan. Jala tatiru ma Jahowa, na mangkaholongi nasida nang pe mardosa.\nNdang ditadingkon Jahowa si Josep, songon i nang hamu (Ida paragraf 13)\n13 Dipaloas Jahowa do angka sitaonon na masa tu naposoNa. Taingot ma si Josep. Ala mangiburu hahana tu ibana, digadis ma ibana laho gabe hatoban. Laos diboan ma ibana tu Misir. (1 Mus. 37:28) Tangkas do diboto Jahowa aha na diadopi si Josep. Jala lungun do rohaNa mangida sitaonon ni alealeNa on. Alai, dipaloas Jahowa dope i masa tu ibana. Dung i, ditudu muse ibana laho memperkosa tungganeboru ni si Potifar. Ujungna, gabe dipamasuk ma ibana tu penjara. Nang pe dipaloas Jahowa masa i sude, alai ndang na hea ditadingkon Jahowa ibana. Sian dia taboto i? Didok Bibel, ”Didongani Jahowa ibana, jala ditumpak manjadi na niulana i.”—1 Mus. 39:21-23.\n14. Aha do labana molo ndang muruk hita?\n14 Sitiruon na asing, i ma si Daud aleale ni Jahowa. Ndang godang halak na marsitaonon songon si Daud. Nang pe songon i, ndang gabe marrimas ibana. Didok si Daud, ”Otapi rimas jala tadingkon mohopmohop; unang sai hamohophon tu roham, ai laho tu najat do i.” (Ps. 37:8) Na maniru Jahowa do hita molo tapadao rimas, manang ndang muruk. Songon Jahowa, olo do Ibana manalpuhon dosanta. ”Ndang dibahen tu hita hombar tu angka dosanta”. (Ps. 103:10) Adong do labana molo ndang muruk hita. Alai, molo muruk do hita, boi do gabe darah tinggion, sesak napas ma hita, jala muramura ma hansit butuha. Jala molo muruk hita, ndang denggan caranta marpingkir. Olo do gabe hansit roha ni halak alani hatanta manang pambahenanta. Didok Bibel, ”Ngolu tu pamatang do roha halambohon.” (Poda 14:30) Alani i, ingkon lambok ma hita. Molo songon i, aha do na boi taulahon molo hansit rohanta dibahen donganta? Jala songon dia do caranta asa boi mardame? Tapangke ma poda na sian Bibel asa marbisuk.\n15, 16. Aha do na ingkon taulahon molo hansit rohanta dibahen donganta?\n15 Jaha Epesus 4:26. Ndang pola longang hita molo adong halak na so sisomba Jahowa mambahen na so denggan tu hita. Alai, molo adong donganta manang keluarganta na mambahen na hurang denggan tu hita, gabe jut ma rohanta. Gabe sai taingotingot do i? Gabe sogo do rohanta mida ibana saleleng martaontaon? Manang, pintor taihuthon do poda na sian Bibel? Lam leleng hita ndang masipangkulingan dohot nasida, gabe lam maol ma hita mardame dohot nasida.\n16 Songon dia do molo ndang boi talupahon pambahenan ni donganta i? Aha do na boi tabahen asa mardame? Na parjolo, martangiang ma tu Jahowa, asa diurupi hamu boi denggan mangkatai dohot donganta i. Ingot ma, aleale ni Jahowa do tong ibana. (Ps. 25:14) Burju do Jahowa tu angka alealeNa, ala holong Ibana tu nasida. Lomo do rohaNa asa hita mangulahon na sarupa. (Poda 15:23; Mat. 7:12; Kol. 4:6) Na paduahon, pingkirhon ma aha na laho dohononmuna tu donganta i. Unang pintor dirimpu hamu na lomo rohana mambahen hansit rohamuna. Ra, ndang apala tangkas diboto hamu situasina. Ingkon rade do hamu mangangkui salamuna. Manang, boi do dohononmu songon on, ”Ra ahu do na pasensitiphu tingki i ate . . . ” Molo nunga dibahen hamu songon i alai ndang boi dope mardame, ulangkon ma torus. Tangiangkon ma donganta i. Pangido ma tu Jahowa asa dipasupasu ibana, jala asa boi hamu mangida angka na denggan sian ibana. Tontu las do roha ni Jahowa mida hita marsitutu asa mardame dohot donganta i.\n17. Songon dia Jahowa mangurupi hita nang pe hea hita mangulahon dosa? Boasa ingkon tajangkon pangurupionna i?\n17 Adong do halak na hea mangulahon dosa na balga di tingki naung salpu. On mambahen ibana ndang marlas ni roha jala ndang patut be manomba Jahowa. Songon Raja Daud, marsitutu do ibana pasidingkon pangkilalaan sisongon on. Jala didok ibana do, ”Ai saleleng huhasiphon dosangku reung do holiholingku, dibahen anggukku ganup ari. Ai sai didondoni tanganmu do ahu arian dohot borngin.” Alai, barani do ibana mangulahon na dipangido Jahowa tu angka naposoNa. Didok ibana ma, ”Jadi hupabotohon ma tu Ho dosangku jala ndang huhungkupi salangku.” (Ps. 32:3-5) Molo hea do hamu mangulahon dosa na balga, rade do Jahowa manalpuhon hasalaanmuna. Lomo do rohana mangurupi hita asa boi muse maraleale tu Ibana. Alai, ingkon tajangkon do pangurupionNa marhite angka sintua. (Poda 24:16; Jak. 5:13-15) Mangkorhon do i tu pangkirimonmuna taringot hangoluan salelenglelengna. Alani i, pintor taulahon ma i! Alai, songon dia ma molo tong dope marsak hita nang pe nunga leleng dosanta i disalpuhon?\n18. Songon dia do sitiruon sian si Paulus mangurupi halak na marmetmet ni roha?\n18 Hea do apostel Paulus marmetmet ni roha alani hasalaanna di tingki naung salpu. Didok ibana ma, ”Ai ahu do na ummetmet sian angka apostel; na so tama do ahu nian goaron apostel.” Alai, didok ibana do muse, ”Alai na di ahu nuaeng, sian asi ni roha ni Debata do, umbahen na dapot.” (1 Kor. 15: 9, 10) Tangkas do diboto Jahowa, jolma na mardosa do si Paulus. Alai dijangkon Jahowa do si Paulus nang pe songon i ibana. Jala lomo do rohaNa asa pos roha ni si Paulus taringot i. Molo tutu do disolsoli hamu dosamuna i jala diangkui hamu di adopan ni Jahowa manang tu sintua, tontu salpuhonon ni Jahowa do i. Pos ma rohamuna nunga disalpuhon Jahowa hasalaanmuna i!—Jes. 55:6, 7.\n19. Aha do ayat tahunanta saleleng taon 2018 on, jala boasa on pas tu hita saonari?\n19 Ala nunga jonok nama ujung ni hasiangan on, tontu lam godang do sitaononta. Alai, ingkon tongtong do taingot molo Jahowa ”balik mangalehon gogo tu na loja, jala dipargogoi situtu angka na so margellok”. Jala boi do Ibana mangalehon sude na tahaporluhon asa boi tongtong hita manomba Ibana. (Jes. 40:29; Ps. 55:23; 68:20) Saleleng taon 2018 on, sai dipasingot ma hita tu parsiajaran on tingki marpungu. Jala taida ma ayat tahunanta: Dapotan gogo do muse angka halak na marhaposan tu Jahowa.—Jes. 40:31.\nAuga ni Jesus: Di jaman ni Jesus, somalna auga dipangke laho mamboan barang na borat. Tingki didok Jesus, ”Jangkon hamu ma augangku”, na digokkon do hita asa gabe siseanna, i ma mangulahon ulaonna jala mangihuthon ibana. Ndang na mambahen susa on, ala ’lambok do augana’. On parohon las ni roha do tu hita\nPublikasi Bahasa Batak (Toba) (2013-2019)


Jamita Evangelium 2 Pebruari 2020 Minggu IV Dung Epiphanias "Halak Na Martua Mangihuthon Jesus" Pelita Batak Online\nSabtu, 01 Februari 2020 22:00:00\nJamita Evangelium 2 Pebruari 2020 Minggu IV Dung Epiphanias "Halak Na Martua Mangihuthon Jesus"\nOleh: Pdt Dr. Robinson Butarbutar, Sian Parsameanta, STT-HKBP Pematangsiantar\nHamu angka Dongan angka ruas pamatang ni Kristus hinaholongan,\nSian na mamungka di bortian ni Dainang sahat tu na tatadingkon hangoluan di portibion adong be do sintasintanta songon jolma sasapunguan dohot marsasahalak, songon pomparan ni Natorasta, songon warga negara, nang songon ruas ni pamatang ni Kristus Nabadia i di portibion dohot songon angka pangula/pekerja di ganup ulaonta i. Molo tardungdung hita do sintasintanta i, manghilala ma hita angka na martua.\nAlai molo ndang tardungdung hita na taparsinta i, ndang apala las rohanta. Ndang tahilala na martua hita. Baliksa do na tahilala. I do umbahen didok donganta hata on tu hita taringot tu hita manang tadok tu donganta hata on taringot tu donganta na asing: "Martua ho da, nunga dapotan ulaon ho dung sidung sikkola mi," "Martua ho do, nunga sohot, dapotan ulaulaon, jala marpahompu na burju ho," "Ianggo Ibana, martua do daba, ai burju amantana tu ibana." Boi do bahat tagoari angka hat ana uli sisongon i didok donganta tu hita, manang tadok na denggan taringot tu donganta naung mandungdung pinarsintana.\nHolan i, marragam do suhatsuhat parhatuaon naung pinatolhas ni angka jolma sian tingki na robi sahat tu tingki on di sandok portibion. Nang di tingki na naeng ro lam martamba do suhatsuhat parhatuaon i. Boi mangulahi naung pinatolhas ni angka sundut naparjolo. Alai boi do tong imbaru, saurdot tu parhosingan ni zaman. Songon siihuthon Jesus, ringkot do tatangihon songon dia Gurunta i, i ma Jesus Kristus Sipalua i, na ro sian banua ginjang, Anak ni Debata i, naumboto lomo ni roha ni Debata i dia do suhatsuhat ni angka jolma na martua. Angka ise do, angka jolma na songon dia do na digoari Jesus angka na martua, jala boasa digoari angka na songon i na martua?\nPangajarion ni Jesus tu angka natorop ni halak Jahudi na pinatolhasNa di atas dolok di bagasan panangihonon ni angka siseanNa naparjolo i taringot tu hata hatuaon nunga dijangkon angka siihuthon Ibana sian abad parjolo sahat tu nuaeng. Jala i do na gabe jamita di hita di bona ni bulan Pebruari 2020 sadarion, 2.2.2020, di Minggu IV Dung Epiphanias, asa taboto dia do hinasiholan ni Tuhanta Jesus sian hita angka siseanNa, dia do sipatupaonta tu joloan ni ari on. Mansai ringkot hita dipaingot pangjarionNa, asa unang gabe angka ajar ni na asing tapangke mambahen suhatsuhat hatuaonta.\nMolo tapamanat hata Gorikna jala taida terjemahan-na di hata Batak maninggoring, asa ummura taida hinabagas pangajaran ni Tuhanta Jesus, boi do tabahen pambagian ni isi ni jamita pangajarion ni Jesus di dolok na ginurithon ni panurat Evangelium Mateus di Mateus 5: 1-12 i tu bagasan dua bagian bolon. Suhatsuhat pambagianna taida di kata kerja pinangke ni Jesus. Adong hatana i na mamangke kata kerja partingkian nuaeng, digoari present tense di hata Inggris. Laos adong na mamangke partingkian na naeng ro, future tense ninna di hata Inggris. Na mamangke present tense i ma na tarsurat di ayat 3 dohot 10-12, pamonai dohot pangujungi. Na mamangke future tense i ma na tarsurat di ayat 4 tu 9, parsitongaan ni ayat 1-112 i. Nanidokna, di bona dohot di ujung ni hata hatuaon i, hatuaon di tingki on do, di ngolunta sinuaeng dipalumehon tu hita panghorhon ni hatuaon i. Alai ndang holan di tingkion manghirim angka siseanNa, alai ingkon sahat do di tingki na ro daionnasida parbue ni hatuaon i. Boi idaonta hahomion partondion na mansai bagas na mangihut on:\n1. Martua hita di ngolunta nuaeng ala di hita harajaon banua ginjang i nuaen, i ma dua na mangihut on: Na pogos tondi dohot na pinaburuburu ni halak ala ni hatigoran. Tamba ni i, ia na martua di ngolu nuaeng ala dijalo nasida upa na bahat di surgo nuaeng, i ma na diinsahi, dipaburuburu, dipatubutubu ragam ni hata na roa na sotutu taringot tu ibana ala siihuthon Jesus Ibana. Tabona i. Molo taadopi na songon i hape, martua hita ala dapot hita nuaeng bahat arta banua ginjang i.\n2. Jala molo na mangihut on do hadirion niba daion ma na tonggi na mangihut on, i ma:\nOpat angka na marhadomuan tu roha: (i) Molo marsak roha niba hape, na martua do iba muse, ala siapulon do iba; (ii) Molo lambok rohaniba martua do iba ai gabe teanon do tanoon; (ii) Molo parasi roha iba hape siasian do iba muse; (iv) Molo ias roha hape idaon do Debata di tingki na ro.\nDung i, na martua do iba molo mauas male iba mida hatigoran, ai sipabosuron do iba.\nJala martua do sibahen Dame ala goaron ma nasida angka anak ni Debata.\nSudena i ndang adong na manghaporluhon pangalapation asing ni napogos tondi. Molo di Evangelium Lukas ndang apala didok napogos tondi, alai napogos do (Lukas 6: 20). Dia do nidok ni napogos Tondi? I ma angka na mangharingkothon dohot manghasiholi Debata di ngoluna, na so mangasahon gogona sandir di ngolu on, na manghilala ndang mararga ngolu on, ndang adong jambar niba di ngolu on molo ndang marsigantung iba tu Debata ngolu on.\nAsa, ndang jadi iba hape manghilala na so martua molo na pogos tondi iba, na mangharingkothon Debata iba. Na so marsigantung tu hagogoon na asing iba. Baliksa na martua do iba. Jala ndang jadi iba manghilala sisurang molo dipaburuburu halak iba ala hatigoran, keadilan, dikaiosune na niula. Di Evangelium Mateus, hata dikaisune gomodang do tinujuna keadilan. Boasa?\nAla di iba do hape harajaon banua ginjang i molo sai hinasiholan marhite pambahenan hatigoran di ngoluniba nang di humaliangniba.\nAsa, ndang jadi iba hape manghilala sisurang, baliksa na martua do iba hape, ala diinsahi, dipaburuburu, dipatubutubu ragam ni hata na ro na so tutu maradophon iba ala ni Jesus, ai upaniba di surgo bahat do nuaeng.\nAsa ndang jadi iba hape manghilala ndang ampit molo marsak roha niba, ai siapulon do iba. Ndang jadi sipasohoton marroha na lambok, ai siteanononniba do tano on siala ni i. Ndang jadi ibana mansohot marasi roha, ai siasian do iba muse. Ndang jadi iba mansohot gabe parroha na ias, ai idaon ma Debata.\nAsa ndang jadi iba hape mansohot manghasiholi masa hatigoran, ai i do dalan asa jumpangniba do hatigoran molo sai nitultulan memperjuanghonsa. Ndang jadi iba hape mansohot mambahen dame, ai goaron do iba anak ni Debata.\nBoasa ma mansai ringkot di hita angka Halak Kristen Batak Protestan manangihon jamita hatuaon pinasahat ni Tuhanta tu hita di minggunta sadarion tarlumobi di na mangarade sundut na umposo hita manomunomu sintasinta ni bangsonta di taon 2045 gabe bangso na maju, na mardohat, na tigor, na marpenduduk na patupa dame, na lomo roha marasiroha, jala na so gok gabus rohana, alai na ias sian angka hajahaton?\n(i) Suraon do ala nunga manghilala naung namora hita di bagasan tondi, gabe ndang be manahan hita paimaimahon ulaon ni Debata di ngolunta marsadasada? Ala ni i gabe ndang di hita be harajaon banua ginjang i. Baliksa gabe dao hita sian i?\n(ii) Suraon do ala nunga sai tapadao patupa hatigoran ala mabiar hita gabe dipaburuburu halak, hape molo talului hatigoran gabe hita do nampuna harajaon banua ginjang i?\n(iii) Suraon do ala menet rohanta uju marsak, sai tapasiding arsak ni roha, gabe ndang angka na mandai apulapul hita sian Tuhanta?\n(iv) Suraon do ala nunga angka parroha na koras rohanta, gabe ndang tatean tano on, baliksa gabe agoan tanoon hita, hape holan marroha na lambok do dalan tu ngolu na manean tanoon?\n(v) Suraon ala nunga ndang tauduti be na marasi roha tu donganta jolma na mangharingkothonsa, gabe hita pe ndang be mandai asi ni roha sian Tuhanta i?\n(vi) Suraon do ala nunga sai taloas rohanta dipalitok angka na sangkapsangkap hajahaton, ndang tarbahen hita be manjagai rohanta asa tongtong ias, gabe ndang tarbahen hita be marnida Debata di ngolunta? Angka sibolis dohot tondi nahodar i nama na taida jala tadongani manghatai?\n(vii) Suraon do ala nunga lumomoan rohanta patupa angka hagaoron, konflik, ndang be dame, gabe dang be angka anak ni Debata be hita digoari halak, baliksa gabe angka anak ni hajahaton?\nAla ni i mansai ringkot hita patupa pamailangmilangon, patupa pangarujian: Ise do ahu? Na martua do ahu mangihuthon suhatsuhat pinatorang ni Jesus? Manang baliksa? Nuaeng dohot di tingki na mangihut?\nDIpargogoi Tuhanta ma hita ganup patupa i, asa targoar na martua hita.